Senarai Pencapaian Wancorp

Sepanjang tahun 2016, Waqaf An-Nur Corporation Berhad (WANCorp) telah banyak melakar pelbagai kejayaan yang bukan saja mengharumkan nama syarikat. Malah pada masa sama, ia turut meletakkan WANCorp sebagai peneraju transformasi wakaf di Malaysia. Berikut beberapa pencapaian yang dilakar WANCorp sepanjang tahun tersebut:

1. SEMARAK JAWI

Semarak Jawi adalah antara inovasi program tanggungjawab korporat Johor Corporation melalui WANCorp yang dilaksanakan oleh Jabatan Bisnes Amal (JBA). Susulan kepada visi program itu, Johor Corporation pada7 September 2016, meneruskan penajaan bagi tahun ke dua penerbitan akhbar Utusan Jawi selama setahun sebagai usaha mempertahankan khazanah dan membudayakan penggunaan tulisan Jawi terutama di kalangan generasi muda.

Dengan menaja penerbitan 5,000 naskhah Utusan Jawi seminggu , akhbar tersebut diedarkan ke sekolah terpilih di Johor pada setiap hari Isnin selama 52 minggu. Penajaan bagi tahun ke-2 ini ditambah baik dengan pengwujudan Portal Berita Jawi pertama di Malaysia yang boleh di layari dengan melayari www.utusanmelayu.com.my. Selain itu juga bagi menarik minat lebih ramai masyarakat terutama dikalangan generasi muda untuk membaca dan menulis jawi, Peraduan Semarak Jawi telah diadakan di akhbar Utusan Melayu Mingguan.

2. PROGRAM MUTAWWIF OLEH AKADEMI MUTAWWIF SDN BHD (AMSB)

Seramai 457 mutawif lahir daripada program mutawwif anjuran AMSB dan telah mendapat tauliah. Berdasarkan peratusan, 76% mutawwif dari kalangan lelaki sementara bakinya merupakan mutawwif wanita. Sejak awal penubuhannya, 61 Kursus Mutawwif telah dilaksanakan dan membabitkan lebih 1,500 orang peserta. Untuk tahun 2016, tujuh siri kursus telah dilaksanakan. Ia melibatkan 229 peserta di mana 157 peserta adalah lelaki sementara 72 peserta lagi adalah wanita.

3. WAQAF DANA NIAGA

Menerusi program Waqaf Dana Niaga WANCorp, seramai 344 peserta mendapat bantuan program tersebut. 83% daripadanya merupakan peserta wanita dengan penyertaan seramai 289 orang. Sementara 55 peserta lelaki lagi turut mendapat bantuan sama. Waqaf Dana Niaga WANCorp turut mengagihkan RM93,000 kepada 25 peserta program. Pada tahun 2016 juga, Program Dana Niaga didaftarkan di bawah MyIPO di mana ia diklasifikasikan sebagai harta intelek.

4. JALINAN UKHWAH

Satu program yang dibuat bagi mendekati pemimpin dan masyarakat tempatan. Sepanjang tahun 2016, sebanyak 10 program telah dianjurkan.

5. BRIGED WAQAF

Briged Waqaf merupakan pasukan sukarelawan yang terdiri daripada anggota pekerja Johor Corporation dan Syarikat Dalam Kumpulan. Briged Waqaf bergiat aktif dalam memberikan bantuan kemanusiaan dan program khidmat masyarakat. Ia ditubuhkan selepas Johor Corporation berjaya menghulurkan bantuan semasa berlakunya bencana banjir besar yang melanda negeri Johor pada penghujung 2006 dan awal 2007. Ia ditubuhkan pada 28 Jun 2007 dan diiktiraf oleh Majlis Keselamatan Negara pada 19 Oktober 2009. Sepanjang tahun 2016, WANCorp menyumbang sebanyak RM206,703 untuk program Briged Waqaf.

6. HOSPITAL DAN RANGKAIAN KLINIK WAQAF

Rangkaian Klinik Waqaf An-Nur (KWAN) ditubuhkan oleh Johor Corporation melalui Waqaf An-Nur Corporation Berhad (WANCorp). Operasi klinik ini disokong sepenuhnya oleh hospital-hospital pakar KPJ Healthcare Berhad. Ia juga dibina dengan kerjasama Majlis-Majlis Agama Islam Negeri. Peranannya dalam memberi rawatan dengan caj minimum RM5 telah menarik perhatian serta kepercayaan pelbagai pihak termasuk institusi masjid-masjid untuk berkerjasama melancarkan operasi klinik berkonsepkan wakaf ini. Sejak ditubuhkan pada tahun 1998 hingga tahun 2016, KWAN sudah menerima lebih sejuta pesakit yang datang untuk mendapatkan rawatan. KWAN menerima 1,398,524 kes rawatan di semua klinik rangkaiannya. Sesuatu yang menarik di sini ialah 111,881 pesakit bukan beragama Islam turut mendapatkan rawatan di rangkaian KWAN.

7. PEMBELIAN HARTANAH

Sehingga Disember 2016, nilai semua aset hartanah yang dibeli bertambah kepada  RM51 juta berbanding RM9.92 juta pada tahun sebelumnya. Kini WANCorp memiliki sebanyak 41 unit aset hartanah yang berbentuk kedai pejabat, rumah dan tanah berbanding 17 unit sahaja pada tahun 2015. Sehingga 31 Disember 2016, jumlah unit hartanah yang telah dibeli oleh WANCorp adalah sebanyak 24 unit lot kedai pejabat yang terletak di sekitar Johor Bahru.

8. RANGKAIAN MASJID AN-NUR

WANCorp menguruskan lima masjid iaitu Masjid An-Nur Kotaraya, Larkin Sentral, Bandar Pasir Gudang, Pasir Gudang dan Taman Cendana. Terbaharu, WANCorp juga menguruskan masjid keenam Johor Corporation iaitu Masjid Sultan Iskandar Bandar Dato’ Onn. Masjid ini merupakan masjid terbesar dalam Rangkaian Masjid An-Nur dan boleh memuatkan lebih 4,600 jemaah pada satu masa. Pada tahun 2016 turut menyaksikan Rangkaian Masjid An-Nur mempunyai laman sesawangnya sendiri iaitu www.masjidwancorp.com.

9. PUSAT WAQAF KOMUNITI JAHITAN

Waqaf Komuniti ialah satu program yang dibangunkan dengan objektif tersendiri dan mengambil faedah dari pembelian hartanah yang dibuat WANCorp. Terdapat dua buah kedai pejabat yang dijadikan premis untuk program ini. Inisiatif pertama yang lahir dari program ini ialah Pusat Jahitan Waqaf Komuniti. Melalui program ini, golongan wanita terutama kaum ibu yang berdikari mendapat latihan kemahiran menjahit sehingga mampu menerima tempahan pelanggan.


Zionis Turut Menindas Dan Zalim Ke Atas Orang Kristian Di Baitulmaqdis

Semua maklum status Jerusalem sebagai kota suci tiga agama iaitu Islam, Yahudi dan Kristian. Di sinilah terletaknya masjid ketiga tersuci selepas Masjidil Haram dan Masjid Nabawi iaitu Masjid al-Aqsa. Bagi orang Kristian pula, tempat tumpuan mereka ialah Gereja Holy Sepulchre atau Gereja Anastasis (Gereja Kebangkitan Semula).

Tidak ramai tahu gereja ini pada asalnya dibina di atas tapak kuil dewa Jupiter atau dewi Venus yang diasaskan oleh Maharaja Hadrian pada 130 Masihi. Ia kemudiannya dirobohkan atas arahan Maharaja Constantine selepas didapati menempatkan makam Jesus Christ pada tahun 326. Penemuan itu mendorong baginda membina gereja di situ sebagai tanda penghormatan terhadapnya. (Stephenson, 2010)

Gereja Holy Sepulchre pada asalnya dibina untuk dua tapak suci berbeza. Pertama, kawasan rotunda yang dipanggil Anastasis yang dipercayai menempatkan makam Jesus. Manakala basilika pula didirikan di atas Martyrium yang dilawati seorang rahib wanita bernama Egeria pada 380-an. (Stephenson, 2010) Ia mula digunakan sebagai gereja pada 13 September 335. Setiap tahun pada 13 September, ia disambut oleh Gereja Ortodoks Timur sebagai ulang tahun dedikasi kuil kepada kebangkitan semula Jesus.

Bagaimanapun, ia dimus.na.hkan oleh angkatan Parsi selepas mereka menye.ra.ng Jerusalem pada tahun 614 sebelum dibina semula oleh Maharaja Heraclius pada tahun 630. Pada tahun 637, kota ini jatuh ke tangan Negara Islam Madinah (NIM) hasil rundingan antara pentadbir kota tersebut dengan pasukan ten.te.ra NIM yang diketuai Abu Ubaidah bin al-Jarrah r.a.

Bagi memastikan proses perjanjian berjalan lancar, Khalifah Umar bin al-Khattab r.a turun sendiri ke Jerusalem untuk memantau perjanjian tersebut. Tatkala beliau meninjau kawasan gereja, azan dilaungkan menandakan masuknya waktu solat. Pihak gereja bersedia membenarkan Umar r.a mengerjakan solat dalam gereja tetapi permintaan mereka ditolak dengan baik oleh beliau.

Ini kerana beliau tidak mahu perilakunya itu dijustifikasikan sebagai cara untuk memus.na.hkan gereja atau peranannya digantikan sebagai masjid. Selepas selesai mengerjakan solat di luar, Umar r.a mengeluarkan dekri melarang orang Islam daripada mengerjakan solat dalam Gereja Holy Sepulchre. (Kroesen, 2000)

Pada abad ke-10 dan ke-11 Masihi menyaksikan gereja beberapa kali mus.na.h sama ada akibat bencana alam (gempa bumi) atau perbuatan manusia. Antara kemus.na.han yang paling signifikan ialah semasa era pemerintahan Fatimiyyah atau lebih tepat al-Hakim bi-Amrillah. Khalifah al-Hakim atau Khalifah Gila di dunia barat mengarahkan ia dimus.na.hkan sepenuhnya pada Oktober 1009. (Gambaro et al., 2016)

Kemus.na.han Gereja Holy Sepulchre di tangan al-Hakim kemudiannya menjadi antara faktor pendorong gerakan Salib Pertama pada 1099. (Gold, 2009) Selepas Jerusalem jatuh ke tangan mereka pada Julai 1099, gereja yang dibina semula pada 1027 ditambahbaik termasuk menyatukan semua chapel kecil di bawah satu bumbung dan menambah menara loceng. Kerja-kerja penambahbaikan ini selesai pada 1149 semasa era pemerintahan Ratu Melisande.

Pada abad ke-16, paderi-paderi Franciscan melaksanakan kerja-kerja pengubahsuaian pada gereja lebih-lebih lagi selepas bahagian atas menara loceng gereja itu runtuh pada 1545. Kerja tersebut perlu dilakukan memandangkan Gereja Holy Sepulchre dilihat dalam keadaan terbiar walaupun menerima ramai jemaah Kristian. (Murphy-O’Connor) Semasa tempoh ini, Friar Boniface of Ragusa menempah sebuah makam marmar untuk menutup kawasan makam Jesus bagi mengelak ia dirosakkan oleh pengunjung. (Gambora, 2016)

Pada awal abad ke-19, satu keba.ka.ran melanda kawasan rotunda yang mengakibatkan kubah bangunan tersebut runtuh dan merosakkan hiasan luar Aedicule (bangunan kecil). Ini mendorong kepada kerja-kerja penambahbaikan dibuat pada 1809 dan 1810 pada rotunda dan Aedicule oleh arkitek Yunani bernama Nikolaus Komnenos. Sementara kubah Gereja Holy Sepulchre dipulihkan semula dan diperkukuhkan dengan besi pada tahun 1868 hasil kerjasama pihak Roman Katolik, Ortodoks Timur dan Turki Uthmaniyyah.

Selepas Palestin ditadbir oleh Mandat Britain pasca-Pe.ra.ng Dunia Pertama, pelitup marmar merah pada kubah Aedicule semakin merosot dan terpisah daripada struktur kubah. Bagi mengelak isu ini berterusan, mereka mengarahkan galang besi dipasang di luar kubah sebagai penyokong sementara. Ia hanya dibaikpulih pada 2016 dan 2017 hasil pembiayaan sebanyak AS$4 juta oleh Tabung Monumen Sedunia, Mica Ertegun dan Raja Abdullah II dari Jordan. (Goldman, 2017)

Di sebalik semua usaha untuk memelihara Gereja Holy Sepulchre, tanpa disedari ia turut mendedahkan realiti penindasan Israel terhadap warga Palestin. Perlu diingat, bukan warga beragama Islam sahaja yang menjadi mangsa penganiayaan rejim. Hakikatnya, komuniti Kristian Palestin turut merasa bahana penindasan dan ketidakadilan terhadap mereka.

Berdasarkan data terbaru Latin Patriarchate Printing Press, terdapat 40,000 orang penduduk Kristian di Tebing Barat termasuk 11,000 orang di Jerusalem. Dan mengikut tinjauan Kristian Palestin oleh Dr Bernard Sabella, peratusan penduduk Kristian merudum dari 7.4% (1947) kepada 2% (2007). (Sabella, 2007) Perkara ini didorong oleh penghijrahan penduduk yang keluar untuk mencari pekerjaan dan melepaskan diri daripada belenggu keke.ja.man rejim.

Antara yang terkesan dengan layanan buruk Israel ialah Elena Zoughbi. Zoughbi, seorang wanita berstatus warga Amerika Syarikat merupakan isteri kepada seorang pemimpin gereja Palestin bernama Zoughbi Zoughbi dan sudah menetap di Baitulaham selama 30 tahun. Tetapi semua itu berubah apabila dia tiba di Lapangan Terbang Ben Gurion dari Amerika Syarikat.

Sebaik tiba, Zoughbi bukan saja dihalang memasuki Israel malah ditahan selama 12 jam dengan pasportnya dirampas. Menjelang tengah malam, barulah dia diletakkan dalam senarai penerbangan keluar dari negara itu. Bila ditanya mengapa dia dilayan sedemikian rupa, Zoughbi diberitahu itulah harganya bila berkahwin dengan warga Palestin.

Selain itu, dia turut dibelenggu isu birokratik Israel yang mengarut. Zoughbi diberi visa baru selama tiga bulan yang membenarkannya memasuki Palestin menerusi Jambatan Allenby dan mewajibkannya sentiasa berada di wilayah Palestin sepanjang masa. Dia juga perlu membayar wang jaminan sebanyak 70,000 shekel untuk memastikan semua larangan itu dipatuhi. Wang tersebut dibayar selepas keluarga Zoughbi meminjam sejumlah wang daripada rakan-rakan keluarga mereka.

Kisah Zoughbi ini hampir serupa dengan kisah warga Kristian Palestin yang berkahwin dengan warga asing. Kebiasaannya, suami atau isteri pasangan akan dikenakan pelbagai sekatan tidak munasabah termasuk dihalang memasuki Jerusalem atas sebab keselamatan. Sekatan sebegini memberi tekanan emosi dan mental terhadap mereka sekaligus mendorong ramai pasangan memutuskan untuk tinggal di luar negara.

Di Gaza pula, bilangan penduduk Kristian merudum dari 5,000 orang (2004) kepada kurang daripada 1,000 orang (2019). Begitupun, komuniti ini memberi sumbangan besar dari segi kebajikan, kesihatan dan pendidikan. Malah, semasa operasi ke.ja.m rejim pada 2014, komuniti ini menggunakan gereja-gereja dan yayasan kendalian mereka sebagai tempat perlindungan untuk warga Gaza dan menyediakan bantuan kecemasan kepada mereka.

Tetapi seperti warga Kristian Palestin lain, mereka juga tidak terlepas daripada ditindas Israel. Misalnya, pada 12 Disember 2019, mereka tidak dibenarkan mengadakan lawatan ke Baitulaham dan Jerusalem oleh rejim atas alasan keselamatan. Walaupun arahan itu ditarik balik 10 hari kemudian, ia dianggap sudah terlewat kerana mereka masih perlu melepasi kerenah birokrasi sempadan yang menyusahkan.

Di Israel sendiri, warga Arab Kristian dipandang sepi dan dianggap sebagai warga kelas kedua. Ini mendedahkan mereka kepada pelbagai bentuk diskriminasi termasuk dinafikan hak pekerjaan. Dan amat mengejutkan, golongan ini turut dilabel sebagai pengg.an.as oleh Israel hanya kerana mereka berdarah Arab biarpun menganut agama Kristian!

Bagi bekas uskup Jerusalem, Riad Abu El-Assal, beliau percaya rejim akan berusaha menghalau mereka keluar dari bumi Palestin. Apabila mereka sudah diusir, ia akan menjustifikasikan kempen keras Tel Aviv terhadap warga Palestin dan menggelarnya sebagai perang agama antara Islam dengan Yahudi. Dan rejim tidak teragak-agak menggunakan hal ini untuk mendorong negara-negara Kristian memihak kepada mereka.

Layanan dingin ke atas golongan Kristian Palestin ini membuatkan penulis tertanya-tanya mengapa gereja-gereja di Barat enggan mendukung hak mereka? Rupanya, seruan yang mengatakan semua ahli kariah gereja bersaudara di seluruh dunia itu hanyalah sekadar propaganda. Penganut Kristian Palestin tidak diendahkan dan tidak dianggap sebagai saudara terutama dalam kalangan gereja-gereja pro-Zionis.

Gereja-gereja ini percaya dengan membenarkan orang Yahudi pulang ke Israel, ia bakal membawa kepada kebangkitan semula Jesus sekaligus membawa kepada hari kiamat. Dan ini cuba dijayakan menerusi pelbagai inisiatif dan persidangan yang menunjukkan bahawa Timur Tengah merupakan masa depan agama Kristian. Bagaimanapun, ramai warga Kristian Palestin melihat perkara ini sebagai cara gereja-gereja ini menutup mata tentang perilaku rejim.

Bukan tidak ada gereja yang cuba membantu. Tetapi jika ada yang mencuba, maka bersedialah dikenakan pelbagai halangan termasuk dihalang melawat Jerusalem dan Baitulaham. Bagi mana-mana gereja yang bersubahat dengan Israel, mereka diberi pelbagai keistimewaan seperti kereta diplomatik dan surat sokongan pegawai-pegawai kerajaan.

Dan terkini pada akhir Ramadan lepas, mereka turut diba.n.tai dalam ruangan gereja oleh polis rejim semasa sambutan Easter Ortodoks Timur pada 2 Mei lepas. Se.ra.ngan ini dimuatnaik oleh seorang aktivis British pro-Palestin bernama Sarah Wilkinson.

Polis Israel be.la.sah warga Kristian Palestin:

Israeli occupiers shockingly assault, batter & lunge at Palestinian Christians to block their access to the Church Of the Holy Sepulchre pic.twitter.com/bDdvi6iuYF

— Sarah Wilkinson (@swilkinsonbc) May 2, 2021

Manakala dalam satu ciapan Twitter bertarikh 9 Mei lepas, seorang pengguna melaporkan enam orang paderi dan dua orang reverend mengalami kecederaan kritikal selepas dibe.la.sah oleh polis rejim. Israel turut mengarahkan semua gereja di Jerusalem Timur ditutup termasuk Gereja Holy Sepulchre.

Holy Sepulchre sepatutnya dianggap sebagai gereja yang mewakili umat Kristian di seluruh dunia. Tetapi jika dilihat dari konteks hari ini, ia juga merupakan saksi bisu penindasan rejim terhadap orang Kristian Palestin. Mungkin atas sebab itulah, seorang Kristian Palestin menyifatkan orang Kristian hanya tahu melawat tempat-tempat bersejarah tetapi buta hati terhadap realiti yang dialami saudara seagama mereka.

RUJUKAN:

Sabella, B. (2007). Palestinian Christians: Historical Demographic Developments, Current Politics and Attitudes Towards Church, Society and Human Rights: The Sabeel Survey on Palestinian Christians in the West Bank and Israel – Summer 2006.

Gambaro, C et al. (2016). Jerusalem, Israel, Petra & Sinai. DK Travel. Halaman 99.

Gold, D. (2009). The Fight for Jerusalem: Radical Islam, the West, and the Future of the Holy City. Regnery Publishing.

Kroesen, J. (2000). The Sepulchrum Domini Through the Ages: Its Form and Function. Leuven. Halaman 11.

Murphy-O’Connor, J. (1998). The Holy Land. Oxford University Press. Halaman 56 dan 59.

Stephenson, P. (2010). Constantine: Roman Emperor, Christian Victor. The Overlook Press. Halaman 206

Oborne, P. (2019). ‘The last generation’: How occupation is driving Christians out of Palestine. Middle East Eye.

Goldman, R. (2017). Tomb of Jesus Reopens to Public After $3 Million Restoration. New York Times.


Pahlawan Wanita Persis Pahlawan Amazon Yang Jaga Raja Siam

Dalam lipatan sejarah dunia, normal keselamatan para pemerintah kerajaan dikawal oleh pengawal keselamatan. Tetapi amat jarang mendengar pemerintah yang dijaga oleh sekumpulan pengawal wanita seperti pahlawan Amazon yang menjaga ratu mereka dalam filem Wonder Woman. Tetapi itulah yang dicatatkan dalam lipatan sejarah Thailand.

Sekitar abad ke-17, pengawal Raja Siam terdiri daripada orang luar dan berstatus askar upahan. Kebanyakan askar upahan ini berasal dari Eropah terutama Perancis, Parsi dan Jepun. Sesetengahnya terhasil hasil jalinan hubungan luar yang erat antara pemerintah Siam ketika itu, Raja Narai dengan Perancis.

Namun begitu, ia mencetuskan pemberontakan pada 1688 oleh kelompok bangsawan yang tidak puas hati dengan hubungan rapat baginda dengan Perancis. Pengganti Raja Narai, Raja Phetracha yang menolak kehadiran pihak asing memilih membentuk kumpulan pengawal wanita elit sebagai pengganti pengawal dan tentera asing yang menjaga kerabat diraja Siam.

Kumpulan pengawal Amazon ini dikenali sebagai Krome Klone dan terdiri daripada 400 orang pengawal. Ia dibahagikan kepada empat buah batalion dengan setiap batalion diketuai seorang kapten wanita. Penyerahan tanggungjawab kapten kepada kapten yang lain dibuat menerusi satu proses pemilihan teliti yang dimulakan semasa era Raja Chulalongkorn.

Wanita yang terpilih akan menyertai Krome Klone pada usia 13 tahun sebelum bersara pada usia 25 tahun. Pada usia 25 tahun, mereka akan bersara dan berkhidmat sebagai askar simpanan.

Selepas menyertai istana, mereka perlu mengangkat sumpah memelihara dara mereka – satu klausa wajib yang perlu dipatuhi semasa menjadi sebahagian daripada Krome Klone. Pengecualian hanya diberi jika salah seorang daripada ahli Krome Klone ini menambat hati Raja Siam dan menjadi isterinya.

Semua calon Krome Klone perlu kelihatan cantik dan kuat terutama semasa memakai pakaian uniform. Semasa upacara-upacara diraja dan kerajaan, senjata pilihan mereka ialah lembing. Tetapi mereka juga turut dilatih menggunakan senjata moden ketika itu seperti senapang lantak dan pistol.

Kemahiran mereka sememangnya menakjubkan lebih-lebih lagi dengan keperluan berlatih terutama dua kali seminggu berhampiran Bangkok. Sekali setiap bulan, latihan mereka dipantau oleh Raja Siam atau ahli kerabat diraja.

Terdapat banyak kelebihan dan pengiktirafan yang diberi kepada ahli Krome Klone. Ahli yang terbunuh akan diberi pengebumian tentera. Sementara tentera yang terselamat akan diarah berpuasa selama dua bulan sebagai tanda syukur dan berdoa bagi tujuan disiplin.  Menariknya, peranan Krome Klone hampir sama dengan peranan kumpulan pengawal yang bertanggungjawab melindungi raja dan ahli kerabat diraja Burma.

Raja Siam tidak akan ke mana-mana tanpa diiringi oleh Krome Klone. Disebabkan peranan mereka sebagai pengawal raja atau kerabat diraja, peranan domestik mereka diurus oleh lima orang wanita bagi setiap pengawal. Ini membolehkan mereka fokus kepada tugas tanpa dibebankan hal-hal remeh.

Tetapi Krome Klone hanya tinggal memori. Selepas bilangan wanita yang menyertai unit tersebut semakin berkurangan, ini mendorong Raja Siam (berkemungkinan era Raja Chulalongkorn) untuk membubarkan unit berkenaan. Walaupun unit keselamatan diraja Thailand terus ditambahbaik sehingga hari ini, kelibat unit pengawal Amazon ini sentiasa menjadi anekdot unik dalam sejarah mereka.

RUJUKAN

Gupta, R. (2022, 16 Mei). The All-Women Guard of The King of Siam. Amusing Planet.


Apabila Wabak Teruk Menimpa Istanbul

Rom Timur pada ambang kejatuhan sudah bukan lagi sebuah empayar yang agung. Segalanya berubah pada tahun 1204, apabila Konstantinopel ditimpa bala yang besar. 23,000 anggota telah menjar.ah kota ini dengan teruk.

Rakyatnya dib.µ.nµh, dengan harta-benda negara diramp.as tanpa belas ihsan. Kejadian ini berlarutan selama tiga hari, yang mana anggota mµsµh merog.ol rakyat Konstantinopel di Hagia Sophia. Itulah kisah yang paling pahit dalam sejarah Byzantium.

Semua ini dilakukan Te.ntera Katolik, yang mengambil Konstantinopel daripada tangan pihak Ortodoks. Sebaik sahaja mengetahui tentang hal ini, Paus Innocent III mengeluarkan titah pengkafiran terhadap semua orang yang terlibat dalam ram.pasan ini.

Apa yang berlaku pada hari itu sebenarnya memberi kesan buat beberapa abad kemudian. Walaupun Michael VIII Palaiologos berjaya mengambil semula Konstantinopel daripada tangan peram.pas, semuanya sudah berubah.

Jadi Mehmed II berdepan dengan banyak isu selepas mendapat Konstantinopel. Baginda berjaya membina semula Konstantinopel menjadi ibu negara yang maju (Stavrides, 2001).

Dari segi pembangunan, Konstantinopel menjadi bandar raya paling besar di Eropah. Dari segi sosial, baginda melantik Gennadios sebagai Ayahanda (Patriarch) Ortodoks (Nicolle, 2000). Hakham Bashi pula menjadi Rabai Besar Konstantinopel.

140 tahun selepas Konstantinopel menjadi Istanbul, infrastruktur bandar sudah jauh berlainan.

Tetapi ada satu perkara yang masih sama – setiap tahun bandar tersebut kehilangan sekurang-kurangnya 1 peratus kerana wab.ak Yersinia pestis.

Antara 1491 hingga 1567 misalnya, berkali-kali wa.bak ini menyebabkan kluster besar. Ada sampai wab.ak ini menjadi end.emik hanya di Konstantinopel sahaja (Byrne, 2012).

Memahami Simtom dan Kesan Kesihatan

Yersinia pestis dinamakan pada tahun 1894 sempena saintis yang mengenal pasti kewujudannya. Alexandre Yersin ialah doktor daripada Institut Pasteur, yang meneliti dengan rapi semasa berada di Hong Kong.

Walau bagaimanapun, penyakit ini sudah wujud sejak 6,000 tahun lalu lagi (Rascovan, et al., 2019). Paling teruk bermula pada tahun 1346, hingga 1353 – apabila sekurang-kurangnya 75 juta orang dibµnµh penyakit ini.

Tempoh inkubasi penyakit ini dijangka antara 1 hingga 6 hari. Simtom bermula selepas itu, dengan demam, gigil dan sakit kepala.

Ada tiga jenis masalah mungkin berlaku: 1) beng.kak di ketiak atau celah kangkang, 2) pend.arahan di dalam kulit yang menghitam, dan 3) radang paru-paru.

Tanpa penawar saintifik seperti antibiotik (Ciprofolaxin), Doxycycline, Gentamicin dan Levofloxacin) dan vaksin, memang masalah besar. Ekonomi pun boleh lµmpµh, kerana ramai takut jatuh sakit. Itulah apa yang berlaku di Istanbul.

Mengimbau Kenangan Pahit Uthmaniyah

Sepanjang tempoh wa.bak, Sultan Uthmaniyah berada dalam keadaan terjamin. Baginda tidak bergaul bebas dengan rakyat, bagi menjaga kesihatannya. Mungkin ada yang melihat perkara ini sebagai sombong. Sebenarnya tidak.

Romantisme Uthmaniyah hanya meletakkan elemen-elemen manis sahaja. Sedangkan Uthmaniyah mempunyai sebuah sistem politik yang agak mencabar. Jadi Sultan Uthmaniyah (sama seperti raja lain) ialah simbol penyatuan.

Walau bagaimanapun, rakyat biasa tidak menikmati kehidupan sebegini. Yang kaya lagi miskin terpaksa hidup bersama-sama dalam kota ini.

Wang serba banyak sekalipun tidak menyelamatkan golongan hartawan daripada masalah wab.ak.

Tambah pula Istanbul tidak dibahagikan mengikut zon-zon tertentu. Mungkin ini ialah pendekatan ukhwah tetapi juga punca peningkatan kadar kebolehjangkitan penyakit.

Dalam usaha membendung penyakit, kerajaan Uthmaniyah mengeluarkan tanah perkµbµran daripada sempadan kota.

Jalan raya dicuci bersih (supaya tiada naj.is). Apa-apa jua perusahaan yang boleh menaj.iskan bumi Istanbul dikehendaki tutup serta-merta. Inilah zaman apabila harga daging melambung tinggi, kerana rumah penyembe.lihan ditutup.

Tetapi mereka tidak faham bagaimana penyakit merebak. Hari ini semua tahu yang sesuatu wa.bak boleh dicegah dengan cara penjarakan sosial.

Pada zaman itu, mereka menyangka bahawa penyakit ini berpunca daripada sesuatu bau busuk (miasma) yang menjejaskan kualiti udara.

Jadi cara terbaik adalah melalui pembersihan alam sekitar. Namun pendekatan Uthmaniyah tidak boleh diperlekehkan. Kerana penjagaan sanitasi ini terbukti salah satu kaedah berkesan untuk memutuskan rantaian penyakit yang boleh berjangkit.

RUJUKAN:

Byrne, J.P. (2012). Constantinople/Istanbul. ABC-CLIO. Halaman 87.

Nicolle, D. (2000). Constantinople 1453: The End of Byzantium. Osprey Publishing. Halaman 17.

Rascovan, N., et al. (2019). Emergence and Spread of Basal Lineages of Yersinia pestis during the Neolithic Decline. Cell. 176 (1-2): 295-305.

Stavrides, T. (2001). The Sultan of Vezirs: The Life and Times of the Ottoman Grand Vezir Mahmud Pasha Angelovic (1453-1474). Brill. Halaman 23.


Perbandingan Bahasa Bosnia, Bahasa Croatia, Bahasa Montenegro dan Bahasa Serbia

Bahasa BCMS adalah singkatan kepada Bahasa Bosnia, Bahasa Croatia, Bahasa Montenegro dan Bahasa Serbia masing-masing. Bahasa Bosnia ataupun nama asalnya Bosanski (босански) adalah bahasa Slavik Selatan di bawah cabang bahasa Indo-Eropah yang dituturkan oleh 3.5 juta orang penutur jati di seluruh dunia khususnya di Bosnia dan Herzegovina, Serbia, Croatia, Montenegro, Macedonia Utara, Slovenia dan Kosovo.

Bahasa Croatia atau nama asalnya hrvatski adalah bahasa Slavik Selatan di bawah cabang bahasa Indo-Eropah yang dituturkan oleh 5.6 juta orang penutur jati di seluruh dunia khususnya di Croatia, Bosnia dan Herzegovina, Serbia, Montenegro dan Romania. Bahasa Montenegro ataupun nama asalnya crnogorski (црногорски) adalah bahasa Slavik Selatan di bawah cabang bahasa Indo-Eropah yang dituturkan lebih 200 ribu orang penutur jati di Montenegro.

Bahasa Serbia ataupun nama asalnya srpski (српски) adalah bahasa Slavik Selatan di bawah cabang bahasa Indo-Eropah yang dituturkan oleh 8 juta orang penutur jati di seluruh dunia khususnya di Serbia, Bosnia dan Herzegovina, Montenegro dan Croatia. Artikel ini membincangkan tentang perbandingan antara Bahasa Bosnia, Bahasa Croatia, Bahasa Montenegro dan Bahasa Serbia.

Perbandingan antara Bahasa
Bosnia, Bahasa Croatia, Bahasa Montenegro dan Bahasa Serbia boleh dilihat
daripada segi penggunaan sistem penulisan. Bahasa Bosnia menggunakan dua jenis
sistem penulisan iaitu tulisan Latin dan tulisan Sirilik. Bahasa Croatia
menggunakan tulisan Latin. Bahasa Montenegro menggunakan dua jenis sistem
penulisan iaitu tulisan Latin dan tulisan Sirilik. Bahasa Serbia menggunakan
dua jenis sistem penulisan iaitu tulisan Latin dan tulisan Sirilik. Justeru,
perbandingan antara keempat-empat bahasa tersebut boleh dilihat daripada segi
penggunaan sistem penulisan mereka.

Selain itu, perbandingan antara Bahasa Bosnia, Bahasa Croatia, Bahasa Montenegro dan Bahasa Serbia boleh dilihat daripada segi turutan nama huruf sistem penulisan. Tiga turutan pertama dalam Bahasa Bosnia adalah [a], [b] dan [ts]. Tiga turutan pertama dalam Bahasa Croatia adalah [a], [b] dan [ts]. Tiga turutan pertama dalam Bahasa Montenegro adalah [a], [b] dan [v]. Tiga turutan pertama dalam Bahasa Serbia adalah [a], [b]dan [v]. Justeru, perbandingan antara keempat-empat bahasa tersebut boleh dilihat daripada segi turutan nama huruf sistem penulisan mereka.

Di samping itu, perbandingan
antara Bahasa Bosnia, Bahasa Croatia, Bahasa Montenegro dan Bahasa Serbia boleh
dilihat daripada segi nama bulan iaitu Januari hingga Disember. Turutan nama
bulan dalam Bahasa Bosnia adalah Januar, Februar, Mart, April,

Maj, Juni, Juli, August, Septembar, Oktobar,
Novembar, Decembar. Turutan nama bulan dalam Bahasa Croatia adalah siječanj, veljača,
ožujak, travanj, svibanj, lipanj, srpanj, kolovoz, rujan, listopad, studeni,
prosinac. Turutan nama bulan dalam Bahasa Montenegro adalah Januar, Februar,
Mart, April, Maj, Jun, Jul, Avgust, Septembar, Oktobar, Novembar, Decembar. Turutan
nama bulan dalam Bahasa Serbia adalah Januar, Februar, Mart, April, Maj, Jun,
Jul, Avgust, Septembar, Oktobar, Novembar, Decembar.

Akhir sekali, perbandingan antara Bahasa Bosnia, Bahasa Croatia, Bahasa Montenegro dan Bahasa Serbia boleh dilihat daripada segi ayat. Berikut adalah contoh ayat dalam keempat-empat bahasa.

Kesimpulannya, itu adalah antara perbandingan antara Bahasa Bosnia, Bahasa Croatia, Bahasa Montenegro dan Bahasa Serbia. Keempat-empat bahasa tersebut merupakan bahasa piawai kepada Bahasa Serbo-Croatia. Justeru menurut ahli bahasa, Bahasa Serbo-Croatia adalah bahasa plurisentrik yang mempunyai empat variasi piawai di mana keempat-empat variasi tersebut mempunyai kebolehfahaman bersama.

Sumber:

Mørk,
Henning (2002). Serbokroatisk grammatik: substantivets morfologi
[Serbo-Croatian Grammar: Noun Morphology]. Arbejdspapirer ; vol. 1 (in Danish).
Århus: Slavisk Institut, Århus Universitet. p. unpaginated (Preface). OCLC
471591123.

Thomas,
Paul-Louis; Osipov, Vladimir (2012). Grammaire du bosniaque, croate,
monténégrin, serbe [Grammar of Bosnian, Croatian, Montenegrin, and Serbian].
Collection de grammaires de l’Institut d’études slaves ; vol. 8 (in French).
Paris: Institut d’études slaves. p. 624. ISBN 9782720404900. OCLC 805026664.
Lay summary.

Univerzalna
Deklaracija O Ljudskim Pravima. Retrieved March 6, 2019 from
http://www.ombudsman.co.me/docs/deklaracija_o_ljudskim_pravima.pdf

Learn Montenegrin Language – Days
Months Seasons. Retrieved March 6, 2019 from
https://www.visit-montenegro.com/montenegro/learn-our-language-days-months-seasons/

Serbian
Language in Omniglot. Retrieved March 6, 2019 from
https://www.omniglot.com/writing/serbian.htm

Montenegrian
Language in Omniglot. Retrieved March 6, 2019 from
https://www.omniglot.com/writing/montenegrian.htm

Croatian
Language in Omniglot. Retrieved March 6, 2019 from
https://www.omniglot.com/writing/croatian.htm

Bosnian
Language in Omniglot. Retrieved March 6, 2019 from
https://www.omniglot.com/writing/bosnian.htm

Lowen, Mark (February 19, 2010). “Montenegro embroiled in language
row”. BBC News.

Retrieved September 10, 2011.

“Donijet Pravopis crnogorskog jezika”. 9 July 2009. Archived
from the original on 2010-01-Retrieved 2012-05-17.”Croatia: Themes, Authors, Books”. Yale University Library Slavic and East European Collection. 2009-11-16. Retrieved 2010-10-27.

Alexander, Ronelle (2006).
Bosnian, Croatian, Serbian, a Grammar: With Sociolinguistic Commentary. pp. 1–2.

Including,
as of 2016, 6.33 million in Serbia (88% of the population), 1.08 million in
Bosnia and Herzegovina (30.8%), 265,000 in Montenegro (42.8%), 100,000 in
Kosovo, 52,000 in Croatia, and 24,000 in North Macedonia Encyclopedia of
Language and Linguistics, 2nd ed.

Croatian at Ethnologue (18th ed., 2015)

“Accredited
Language Services: An Outline of Bosnian Language History”. Accredited
Language Services. Retrieved 12 August 2012.


Adakah Lolicon Dan Shotakon Gambaran Pedophilia?

Pertama sekali, Kita pergi kepada definisi terlebih dahulu. Adalah penting apabila kita bercakap sesuatu perkara definisi kita terhadap sesuatu perkara tersebut adalah sama. Jika tidak arus perbincangan akan menyeleweng. Itu perkara paling asas dalam kemahiran orator.

Pedophilia secara asas merupakan masalah mental dari sudut psikologi. Walaubagaimanapun bidang psikologi ada membahagikan tiga kategori khusus membabitkan masalah keinginan seksual orang dewasa terhadap kanak-kanak yakni Pedophilia, Hebephilia dan Ephebophilia. Namun penggunaan terma oleh orang awam sering mencampuradukkan ketiga-tiga kategori tersebut menjadi pedophilia.

Pedophilia merupakan masalah mental yang membabitkan keinginan seksual orang dewasa terhadap kanak-kanak yang belum baligh. Namun psikologi meletakan Pedophilia kepada keinginan seks oleh orang dewasa terhadap kanak-kanak berusia 12 tahun ke bawah ataupun jika di Malaysia pada kanak-kanak yang masih di sekolah rendah.

Hebephilia pula hampir sama dengan Pedophilia. Namun Hebephilia merupakan keinginan seks oleh orang dewasa terhadap kanak-kanak yang HAMPIR baligh. Bukan kanak-kanak yang belum baligh secara teknikal. Usia kanak-kanak ini biasanya dalam lingkungan 13-14 ataupun dalam bahasa mudahnya jika di Malaysia ianya ialah anak-anak yang masih di menengah rendah.

Ephebophilia juga satu kategori lain. Masih lagi membabitkan keinginan seks terhadap kanak-kanak. Namun ianya untuk kanak-kanak yang secara fizikalnya telah baligh. Namun secara teknikalnya belum lagi orang dewasa dari segi usia perundangan. Ianya melibatkan kanak-kanak di bawah usia 18 tahun ataupun dari 15-17. Jika di Malaysia mereka ini rata-ratanya pelajar menengah atas di sekolah. Ephebophilia inilah yang sering menimbulkan perkelahian antara undang-undang sivil dan Islam. Ini kerana dalam undang-undang Islam sebaik sahaja mencapai usia 15 tahun atau baligh kanak-kanak itu dikira dewasa. Namun tidak di bawah sivil di mana mereka perlu mencecah usia 18 tahun.

Jika anda sering mendengar tohmahan dari masyarakat luar negara terhadap orang Islam yang kononnya orang Islam mengamalkan Pedophilia harus anda fahami apa yang mereka maksudkan itu merupakan Ephebophilia dari psikologi bukan Pedophilia. Pedophilia dalam sivil dan undang-undang Islam tetap salah kerana kanak-kanak tersebut belum baligh menurut definisi. Kata sepakat antara undang-undang Islam dan sivil berjaya dicapai dalam isu pedophilia biarpun masih ada pertingkahan dalam isu Ephebophilia.

Ephebophilia juga dalam isu sivil bukanlah hitam putih malah ianya kelabu. Ada sesetengah negara menerima Ephebophilia dalam situasi tertentu seperti US. Di bawah undang-undang US ada prinsip undang-undang yang diberi nama prinsip Romeo dan Julia. Contoh aplikasi prinsip Romeo dan Julia ialah dua orang kanak-kanak yang di bawah usia 18 tahun bercinta sebagai contohnya yang lelaki berusia 17 dan perempuan berusia 16. Setahun kemudian setelah lelaki itu berusia 18 (diiktiraf sebagai dewasa) dan perempuan itu pula berusia 17 (masih lagi kanak-kanak) biarpun dari segi definisi ianya ialah Ephebophilia namun tindakan undang-undang tidak boleh dikenakan kerana mereka berkenalan dan mula bercinta sejak usia lewat remaja di US.

Kesemua definisi di atas ialah definisi psikologi. Namun dalam definisi undang-undang secara teknikalnya kesemua perkara di atas boleh jatuh di bawah jenayah seksual terhadap kanak-kanak sama ada mereka rela atau tidak. Dan definisi Pedophilia yang saya akan guna pakai merupakan konteks penggunaan awam yang merangkumi kesemua kategori.

Seterusnya kita akan pergi kepada definisi Lolicon dan Shotakon. Secara umumnya Lolicon ialah panggilan di Jepun bagi mereka yang seolah terlampau taksub dengan bahan (filem, gambar, animasi) yang membabitkan kanak-kanak perempuan. Shotakon juga sama namun merujuk pada kanak-kanak lelaki.

Di Jepun gelaran Lolicon dan Shotakon ini lebih bersifat kutukan dan kadang kala diselang seli penggunaannya bersama pedophilia. Ianya juga boleh digunakan bagi merujuk genre sesuatu bahan yang memaparkan kanak-kanak namun bagi demografi orang dewasa. Ianya tidak boleh digunakan pada bahan yang memaparkan kanak-kanak namun sememangnya untuk demografi kanak-kanak biarpun ramai yang menonton atau membaca bahan tersebut terdiri dari orang dewasa.

Terdapat istilah alternatif lain juga yang dipanggil “legal loli” dan “legal shota”. Legal loli dan Shota merujuk kepada gambaran individu yang telah dewasa dari segi usia namun mempunyai tubuh badan yang kecil dan berperangai seperti kanak-kanak. Mereka sering digambarkan menunjukkan mimik muka comel atau pun bercakap seolah mereka itu masih lagi kanak-kanak untuk menunjukkan imej comel. Ini juga mendorong kepada pembentukan budaya fesyen loli di mana orang dewasa berpakaian dengan jenis pakaian kebiasaannya di pakai oleh kanak-kanak sahaja.

Setelah selesai definisi kita akan pergi kepada status quo pula. Status quo ialah kedudukan sesuatu perkara itu dalam dunia hari ini. Terlebih dahulu adalah penting kita merujuk kedudukan Jepun dalam isu Lolicon dan Shotakon memandang istilah-istilah itu datang dari Jepun. Kita akan menilai dua posisi iaitu posisi undang-undang dan posisi sosial.

Dari segi posisi sosial Lolicon dan Shotakon sering di kecam oleh masyarakat Jepun yang memandang perkara tersebut tidak ubah seperti pedophilia. Perkara itu terang. Namun dalam kebudayaan popular seperti di dalam komik dan animasi Jepun watak-watak loli dan shota masih lagi sering membuat kemunculan. Malah watak-watak ini juga mempunyai pengikut yang ramai.

Dari segi perundangan Jepun bahan-bahan yang memaparkan kanak-kanak tersebut sering jatuh di bawah definisi yang di panggil “Chaku Ero”. Chaku ero secara teknikalnya bermaksud softcore porn. Softcore porn merupakan sejenis bahan lucah yang biasanya tidak memaparkan adegan bogel ataupun seks namun mempunyai menjurus ke arah hampir lucah biarpun secara tidak langsung. Ianya berbeza menurut tafsiran barat dengan hardcore porn yang secara terang memaparkan imej bogel dan adegan seks. Chaku Ero di Jepun sering melibatkan unsur pemakaian erotik pada kanak-kanak. Sebelum tahun 2014 sama ada anda percaya atau tidak Jepun membenarkan bahan berunsur kanak-kanak tersebut di jual di Jepun. Selepas 2014 hasil kecaman antarabangsa Jepun mula melaksanakan beberapa siri perundangan untuk membendung perkara tersebut.

Namun undang-undang tersebut bukanlah tanpa masalah. Chaku Ero tidak memaparkan aktiviti seks secara terus untuk di anggap sebagai bahan porno. Ini kerana Chaku Ero kebiasaannya hanya memaparkan kanak-kanak tersebut sedang mandi dengan memakai baju mandi ataupun sedang bermain permainan sewaktu dirakam. Definisi Chaku Ero ini juga sering diguna pakai oleh banyak anime dan manga untuk mengelak bahan mereka dilabel sebagai hentai yang sememangnya jatuh di bawah kategori lucah.

Pihak Kerajaan Jepun pernah cuba mengharamkan produk-produk yang memilik unsur sedemikian namun ditentang oleh pihak yang menerbitkan produk-produk tersebut atas dasar kebebasan bersuara menurut undang-undang perlembagaan Jepun. Itu menyebabkan manga dan anime menerima pengecualian khusus dari segi sudut perundangan Jepun yang membolehkan mereka terus menggunakan gambaran kanak-kanak. Perkara ini menerima kecaman hebat dari Bar Council Tokyo yang mengatakan kerajaan Jepun tidak serius dalam menangani isu pedophilia. Seorang peguam Jepun bernama  Kazuko Ito secara serius terus menerus mencabar permasalahan ini. Beliau ada mengeluarkan kenyataan yang berbunyi “Suka atau tidak dari segi kemanusiaan Chaku Ero adalah pornografi kanak-kanak. Itu adalah realiti”.

Dari segi sudut pandang dunia luar peminat anime dan manga yang bukan berasal dari Jepun masih memandang ringan perkara ini. Mereka masih berpendapat ada beza di antara bahan berunsur loli dan shota dengan pedophilia secara khusus. Pergi kemana-mana forum berkisar anime dan manga jika anda cuba mengeluarkan kenyataan lolicon adalah pedophile akan ada golongan tertentu yang akan mencabar anda dan mengatakan ianya bukan. Sesi kutuk mengutuk berbunyi “dasar lolicon bangsat” atau “Weeb tak sedar diri” atau “Islam pun amal pedolah!” kebiasaannya akan berlaku jika cuba disentuh kelompok lolicon ini.

Terdapat beberapa usaha untuk membanteras perkara ini dari dunia luar seperti US yang cuba mengharamkan bahan-bahan tersebut dan di Malaysia yang di mana bahan sedemikian sememangnya boleh membuat anda didakwa kerana definisi softcore dan hardcore porn tidak begitu digunakan di Malaysia yang mengangap bahan seperti itu secara umumnya bahan lucah. Sekurangnya dari segi itu Malaysia lebih maju dari Jepun. Namun penguatkuasaan dan perundangan yang lebih khusus mengenai gambaran media mengenai imej kanak-kanak dalam media seperti komik dan animasi perlu di perhebatkan lagi di Malaysia. Anime dan manga seperti chaku ero jarang muncul di kaca TV Malaysia. Jika adapun ianya perlu ditonton secara haram di Internet.

Apa yang jelas dalam kekeliruan jargon lolicon shotakon dan lolicon seolah bukan pedophile dari segi chaku ero di luar Jepun. Namun garisan pemisah semakin hari semakin kabur. Dengan perkembangan undang-undang dunia lolicon dan shotakon seolah menunggu masa untuk diklasifikasikan sebagai pedophilia.

Nota santai:

Bila aku sebut lolicon dan shotakon ini nanti adalah yang sebut suruh ulas Boku No Pico nih. Jawapannya ialah tidak. TP tidak akan ulas dan review Boku No Pico. Sebabnya?

1) Untuk bedah karya paling kurang kena tengok terlebih dahulu. Boku No Pico tuh Hentai. Maknanya porno. Korang nak suruh kami tengok porno ke?

2) Meskipun korang bagi hujah ada versi “bersih” tanpa adegan seks faktanya masih terang Boku No Pico genre BL (Boys love). Korang nak suruh kami tengok cerita gay ke?

3) Meskipun korang bagi hujah tengok untuk pemahaman akademik dari segi rujuk pandang kebudayaan Jepun namun fakta yang terang lagi jelas Boku No Pico jatuh bawah Shotakon (Cinta terhadap kanak-kanak lelaki). Malah studio yang hasilkan Boku No Pico sendiri dengan bangga mendabik dada Boku No Pico anime Shotakon yang pertama di dunia. Ini bermakna memang terang ada elemen pedo yang memang tak boleh tolak lagi. Hell no. TP tak patut sentuh bahan pedo. Seterbuka mana pun korang sampai tahap ultra liberal sekali pun terima LGBT dalam genre BL atau Shonen ai bagai NAMUN bahan bersabit kanak-kanak adalah off limit.

Sekian. Akhir kata pada saya takutlah pada tuhan. Jika dah tak takut pada tuhan dan dah jadi manusia tak percaya tuhan takutlah pada undang-undang. Moraliti itu sejagat.

RUJUKAN ARTIKEL


Sejarah Pembinaan Tembok-Tembok Besar China Dalam Sejarah

Tembok Besar China (juga dikenali sebagai ‘Wanli Changcheng’ atau ‘Tembok 10 000 Li’) merupakan salah sebuah struktur yang paling ikonik dalam tamadun China. Selain bergelar tembok yang paling panjang di dunia, ia juga meraih kedudukan sebagai salah sebuah projek pembinaan yang paling besar pernah dijalankan.

Berbeza dengan anggapan umum, Tembok Besar China bukanlah sebuah tembok tunggal. Sebaliknya, ia terbentuk daripada beberapa buah tembok yang digabungkan menjadi satu rangkaian pertahanan. Pembinaannya pula berlangsung secara bertahap selama ratusan atau malah ribuan tahun.

Di samping itu, bahagian tembok yang paling lazim dikunjungi dan dijadikan sebagai latar pengambilan gambar – yakni bahagian yang berhampiran Beijing – bukanlah mewakili ciri binaan seluruh tembok ini. Hal ini kerana terdapat pelbagai gaya binaan sesuai dengan kedudukan tembok berkenaan.

TEMBOK DIBINA DI ZAMAN DINASTI ZHOU BAGI MELINDUNGI SERANGAN DARI NEGARA JIRAN

Pada zaman Dinasti Zhou Timur (dari kurun ke-8 hingga kurun ke-3 Sebelum Masihi), China terbahagi kepada beberapa buah negara. Lantaran negara-negara ini saling berp3rang secara berterusan, maka tembok pertahanan dibina bagi melindungi sempadan masing-masing. Tembok ini dibina oleh negara Yan, Zhao dan Qin, tiga buah negara yang terletak paling utara. Kelak, tembok-tembok inilah yang membentuk Tembok Besar China di peringkat awalnya.

DINASTI QIN – TEMBOK-TEMBOK BESAR DIHUBUNGKAN DAN DILEBARKAN

Pada tahun 221SM, penyatuan China berjaya dilaksanakan oleh Qin Shi Huang, pengasas Dinasti Qin. Selain musuh dari dalam, Maharaja Pertama China ini juga menyedari kewujudan ancaman dari luar terutama sekali puak Xiongnu yang boleh menyerang pada bila-bila masa sahaja.

Justeru, maharaja memerintahkan tembok-tembok negara Yan, Zhao dan Qin dihubungkan dan dipanjangkan. Pembinaan Tembok Besar di zaman Qin Shi Huang dimulakan pada tahun 214SM dan mengambil masa selama sedekad, dengan melibatkan ratusan ribu orang tentera dan pekerja kerahan. Selepas kejatuhan Dinasti Qin, Tembok Besar ini ditinggalkan dan mengalami kerosakan.

Pada zaman Dinasti Han, khususnya era pemerintahan Han Wudi, Tembok Besar China dibaiki. Projek pembaikpulihan ini dijalankan demi melindungi China dari gempuran Xiongnu. Tembok Besar pada zaman ini juga dihubungkan dengan Laluan Sutera. Han Wudi melebarkan tembok berkenaan ke wilayah barah, justeru memberikan faktor keselamatan kepada para pedagang yang melalui laluan purba ini. Selain itu, tembok ini juga membolehkan Dinasti Han mengawal aliran perdagangan antara China dan Barat.

DINASTI HAN MEMBAIK-PULIH TEMBOK BESAR DAN MENGGALAKKAN PERDAGANGAN DI LALUAN SUTERA

Dinasti-dinasti lain seperti Dinasti Sui dan Dinasti Liao pula memerlukan benteng pertahanan tambahan, dan makanya mereka membina beberapa buah tembok dan perkubuan yang baru. Namun secara keseluruhannya, kebanyakan bahagian tembok asal yang dibina semasa Dinasti Qin dan Dinasti Han tidak diselenggara dengan baik. Merentas masa, tembok-tembok yang dibina daripada batu hancur ini terhakis dek cuaca dan hanya sebahagian sahaja bertahan sehingga ke hari ini.

Tembok Besar mengalami nasib yang pasang surut pada tempoh di antara ketumbangan Dinasti Han (220M) dan penubuhan Dinasti Ming (1368M). Beberapa buah dinasti, seperti Tang dan Yuan, tidak melihat adanya keperluan untuk mempunyai tembok pertahanan yang besar justeru tidak melakukan sebarang penambahan signifikan pada Tembok Besar.

Pada zaman pemerintahan Dinasti Ming, projek pembinaan tembok berskala besar sejak Dinasti Han dilaksanakan. Para pemerintah Dinasti Mng menyelenggara, memperteguh dan memperbesarkan tembok-tembk sedia ada secara berterusan. Tembok Besar yang dikenali dunia pada hari ini boleh dianggap berasal-usul dari pembinaan pada era ini.

TEMBOK BESAR DALAM KEADAAN TERBAIKNYA DI ZAMAN DINASTI MING

Tembok yang melindungi ibu kota, Beijing, antara bahagian yang paling terkenal. Bermula dari Gerbang Juyong (terletak di barat laut Beijing), tembok besar Ming ini terbahagi kepada haluan – sebuah tembok luaran di utara dan sebuah tembok dalaman di selatan. Sejumlah laluan dan gerbang diletakkan di sepanjang kedua-dua tembok ini.

Tiga buah Gerbang Luar dikenali sebagai Gerbang Yanmen, Ningwu dan Piantou, manakala tiga buah Gerbang Dalam pula adalah Gerbang Juyong, Daoma dan Zijing. Gerbang-gerbang ini amat signifikan bagi tujuan perlindungan ibu kota justeru ianya dikawal dengan ketat.

Kempen ketenteraan Manchu telah pun dimulakan sejak awal kurun ke-17, namun hanya pada tahun 1644 barulah mereka berjaya melepasi Tembok Besar. Pada tahun tersebut, komander Ming yang mempertahankan Gerbang Shanhai, Wu Sangui, mengadakan rundingan dengan pihak Manchu dan bertindak membuka pintu gerbang sekaligus membenarkan Manchu menawan ibu kota.

Maharaja-maharaja memberikan perhatian yang cukup besar kepada Tembok Besar China lantaran khuatir kalau puak-puak gasar dari utara menyerang China. Walaupun Tembok Besar China berada dalam keadaannya yang paling ampuh di zaman Dinasti Ming, ia tetap gagal melindungi mereka dari serangan Manchu, yang menubuhkan Dinasti Qing.

TEMBOK BESAR SEKALI LAGI ROSAK DI TANGAN DINASTI QING

Tidak seperti dinasti pendahulunya, Dinasti Qing tidak merasakan adanya keperluan untuk membina atau menyelenggara Tembok Besar. Hanya di zaman moden, iaitu sekitar 1950an, barulah kerajaan China menjalankan usaha penyelenggaraan dan pembinaan semula tembok ini.

Namun pada waktu itu, Tembok Besar China bukan lagi befungsi sebagai benteng pertahanan. Sebaliknya, ia menjadi salah sebuah simbol kebangsaan China, di samping destinasi pelancongan yang terkenal. Pada tahun 1987, Tembok Besar China diisytiharkan sebagai Tapak Warisan Dunia UNESCO.

TERJEMAHAN:

Wu Mingren. (11 Disember 2018). The Great Wall of China Construction Project that Spanned Generations, Centuries and Dynasties. Ancient Origins. https://www.ancient-origins.net/artifacts-other-artifacts/great-wall-china-0011155


Labah-Labah Memburu Secara Berkumpulan?

Kebiasaannya, labah-labah suka memburu secara bersendirian. Tetapi daripada 50,000 jenis labah-labah yang wujud di dunia, 20 daripadanya hidup secara berkoloni. Bagi labah-labah Anelosimus eximius, melihatnya memburu secara berkumpulan merupakan sesuatu yang mengejutkan bagi pengkaji haiwan.

Labah-labah ini hidup dalam koloni dengan setiap koloni mampu menempatkan lebih seribu labah-labah anelosimus. Setiap sarang yang dihasilkan boleh mencecah beberapa meter panjang. Dan bila mangsa terperangkap dalam sarang, labah-labah ini akan mengatur gerak-geri masing-masing sebelum menyerang dan menghurungi mangsa.

Cara labah-labah anelosimus memburu secara berkumpulan ini menimbulkan misteri dalam kalangan komuniti saintifik. Tetapi satu kajian yang diterbitkan dalam jurnal Proceedings of the National Academy of Science pada 7 Mac lepas mendapati koordinasi serangan dibuat melalui getaran pada jaringan sarang mereka.

Penyelidik Raphael Jeanson dari Pusat Penyelidikan Kognisi Haiwan, Universiti Toulouse menambah koordinasi serangan ini menyaksikan tiada satu labah-labah berperanan sebagai ketua. Sebaliknya, seluruh koloni mengatur serangan dengan setiap labah-labah anelosimus menerima maklumat yang sama.

Apabila koloni anelosimus menyerang mangsa yang bergelut, terdapat dua fasa serangan. Fasa tersebut ialah pertama, menghampiri mangsa yang masih bergelut dan kedua, menunggu. Pendekatan kedua ini membenarkan labah-labah anelosimus mengawal pergerakan mereka bagi membolehkan serangan dilancarkan secara serentak.

Dengan berpandukan data pemerhatian lapangan dan simulasi komputer, serangan diatur melalui getaran pada sarang labah-labah. Apabila mangsa jatuh dalam perangkap, ia mencetuskan pergerakan mereka. Tetapi selepas beberapa ketika, koloni akan berhenti sebentar sebelum kembali bergerak.

Ada sebab labah-labah anelosimus berhenti bergerak seketika sebelum bergerak semula. Apabila terlalu banyak labah-labah bergerak pada satu-satu masa, agak sukar bagi mereka mendengar getaran yang dihasilkan haiwan yang terperangkap dalam sarang. Jeanson menyamakan situasi ini seperti berada dalam bilik di mana ramai orang berbual.

Dengan berhenti sebentar, koloni anelosimus mendengar sama ada wujud getaran daripada mangsa yang terperangkap. Ini membantu mereka memastikan bergerak pada arah yang sama. Semakin perlahan getaran, semakin sukar untuk mereka mengatur pergerakan.

RUJUKAN

Duke, C. (2022, 7 Mac). Spiders hunt in packs of hundreds to swarm prey. Live Science.

Sumber gambar: Press Association.


Roket China Yang Bakal Terhempas Di Bulan

Teknologi aeroangkasa telah memangkinkan banyak kejayaan saintifik. Tiada siapa akan lupa misi Yuri Gagarin ke orbit. Takkan mungkin orang boleh nafikan pendaratan Bulan yang ternyata benar.

Tetapi aeroangkasa adalah bidang yang sangat luas, tidak terhad dengan Program Vostok dan Apollo semata-mata. Banyak misi dijalankan untuk tujuan nasionalisme dan saintifik.

Setiap misi ini meninggalkan sisa di ruangan angkasa. Semakin lama, sisa-sisa ini terkumpul sampai menyebabkan “pencemaran angkasa”.

Teorinya mudah. Semakin banyak negara menjadi peserta angkasa (spacefaring nation), semakin banyaklah sampah di ruangan angkasa.

Hari ini Bumi sudah penuh dengan sampah… bukan setakat di permukaan atau laut semata-mata, tetapi juga di ruangan orbit.

Semua sampah berapungan di kawasan orbit, pada bila-bila masa akan terbakar jika hanyut terlalu dekat dengan atmosfera.

Seandainya sampah tersebut terlalu besar, memang akan menghentam permukaan seperti demikian hari apabila roket China dengan berat 18,000 kilogram jatuh balik ke Bumi (Amos, 2021).

Pihak media pun faham sajalah. Kalau perkara ini berlaku pada NASA atau ESA, liputan mereka akan bercakap secara positif.

Jadi pada China saja, kecoh bukan main. Sama macam baru-baru ini, apabila berdengkur pula bunyi tentang roket SpaceX bakal menghentam Bulan.

Roket Liar Yang Menghampiri Bulan

Bill Gray adalah seorang pakar astronomi yang membangunkan sebuah perisian (software) untuk tujuan penjejakan asteroid (asteroid tracking). Beliau menamakan perisian ini Project Pluto.

Kira Gray ibaratkan macam J&T jugalah, dan Project Pluto pula adalah nombor tracking. Dengan menggunakan perisian ini, beliau ternampak sebuah sampah angkasa berbentuk roket yang semakin menghampiri Bulan.

Untuk memudahkan perbincangan, roket ini diberi nama WE0913A.

Pada mulanya, Gray berkata WE0913A adalah roket Falcon 9 milik SpaceX yang dilancar pada Februari 2015.

SpaceX pada masa itu sedang melaksanakan misi DSCOVR, sebuah satelit bertujuan untuk mencerap iklim dari luar angkasa.

Gray berkata WE0913A akan menghentam permukaan Bulan dalam tempoh tujuh tahun. Tahun ketujuh itu adalah tahun ini.

Punca Pembetulan

Penilaian Bill Gray terbukti ralat apabila jurutera Jon Giorgini menggunakan sistem Horizons milik NASA. Sistem ini adalah untuk menjejak kapal-kapal angkasa di luar Bumi.

Giorgini mendapati WE0913A sudah melintasi Bulan dua hari selepas pelancaran DSCOVR. Dapatan ini sangat pelik. Kerana lintasan (trajectory) DSCOVR tidak patut hanyut ke arah Bulan.

Lalu Giorgini pun menegur Gray, yang menyemak maklumatnya kembali sebelum akhirnya menyedari keralatan di sebalik penilaiannya.

Mana mungkin WE0913A boleh sampai Bulan dua hari selepas pelancaran DSCOVR. Setelah menyemak, barulah Gray perasan yang WE0913A adalah roket pendorong (booster rocket) yang menghantar Chang’e 5-T1 ke angkasa pada Oktober 2014.

Misi 5-T1 merupakan suatu eksperimen untuk menguji penembusan atmosfera semasa kemasukan semula (re-entry).

Manfaat Daripada Hentaman Ini

Waktu pelancaran dan lintasan roket 5-T1 adalah tepat dengan kedudukan WE0913A sekarang.

Ia sedang bergerak dengan kelajuan 9,288 kilometer sejam, dan bakal menghentam pada 4 Mac 2022 di bahagian khatulistiwa Bulan.

Cuma hentaman ini hanya boleh dilihat dengan teleskop angkasa sahaja. Kerana ia akan berlaku di bahagian jauh (far side) Bulan. Bagi yang tidak tahu, Bulan berputar dan mengelilingi Bumi dengan kelajuan sama.

Bermakna hanya satu bahagian Bulan saja menghadap Bumi. Bahagian yang menghadap dipanggil near side. Manakala bahagian yang merajuk pula adalah far side.

Hentaman 5-T1 boleh dicerap Amerika Syarikat dan India untuk mengenal pasti kawahnya.

Kajian ini dipercayai boleh bantu saintis faham kandungan tanah di bahagian dalaman (Turner, 2022). Misi Apollo demikian hari mengembalikan tanah di permukaan sahaja.

Hentaman ini tentu sekali akan korek dalam, dan imbasan teknologi moden mampu ‘tengok’ kandungannya.

RUJUKAN:

Amos, J. (2021, Mei 8). Big Chinese rocket segment set to fall to Earth. BBC.

Turner, B. (2022, Februari 14). Rogue rocket about to smash into the moon is from China, not SpaceX, experts say. Live Science.


Oliver Cromwell: Insan Yang Tidak Akan Menjadi Raja

Filem Oliver Cromwell, 1970 arahan Ken Hughes merupakan satu lakonan filem yang boleh disifatkan sebagai antara yang terbaik. Filem ini baru sahaja ditonton oleh penulis bagi memahami bagaimana institusi beraja di England pernah goyang satu ketika dahulu. Negara yang berpegang kepada Magna Carta bagi memastikan kuasa diantara institusi beraja dan parlimen seimbang. Ianya juga merupakan negara dimana aliran Protesten menjadi tunjang kepada pembangunan agama dan sosial masyarakat.

Di negara ini juga menjadi sumber rujukan khususnya kepada negara-negara Commenwealth bagi menjalankan pentadbiran negara walaupun ianya dilihat tidak sesuai dijalankan di beberapa negara yang ada. Namun begitu, terdapat satu kisah yang tersembunyi yang segelintir sahaja yang tahu berkenaan kisah P3rang Saudara 1642 antara Raja Charles I dengan pihak Parliament of England. Ianya berkisahkan seorang lelaki bersama rakan-rakannya mahu membina sebuah negara yang bebas dan bertunjangkan rakyat yang berakhir dengan pengembalian sistem beraja yang berubah selama-lamanya.

Oliver Cromwell (1588-1658), merupakan seorang ahli parlimen di House of Commons yang berasal dari keturunan Thomas Cromwell, The Great Minister of King Henry VIII. Beliau pada masa yang sama merupakan antara golongan Puritans yang tegar mahukan pembaharuan bagi agama Kristien di England.

Hasil daripada liku-liku kehidupan yang dilalui, ianya telah merubah kehidupan Cromwell menjadi seseorang yang benar-benar mahukan pembelaan bagi rakyat. Mendapat gelaran Lord Protector of England, Scotland and Ireland, ianya bermula apabila beliau memainkan peranan yang besar dalam peristiwa P3rang Saudara 1642 sebagai kepala p3rang yang digeruni.

Di dalam mengenali kehidupan Cromwell, peristiwa yang paling terkenal adalah P3rang Saudara 1642. Sebagaimana yang diketahui umum, peristiwa ini bermula daripada Raja Charles I bertindak mahu menghapuskan ancaman dari Scotland dan Ireland ketika itu.

Baginda mahukan sumber kewangan dari kerajaan untuk operasi pep3rangan dan tindakan baginda menentang satu usul dari House of Commons untuk mengekang kuasa baginda. Ianya bertambah buruk apabila baginda bertindak mengeluarkan beberapa waran tangkap ke atas beberapa ahli House of Commons yang cuba mempertikaikan kuasa baginda. Hasilnya, Eleven Years Tyranny Eleven Year Tyranny (Sebelas Tahun Kezaliman) berlaku apabila baginda dilihat meletakkan Magna Carta ketepi dan mengenakan tekanan kepada rakyat baginda.

Semasa pep3rangan ini, Cromwell bersama-sama ahli Parlimen yang ada mengumpulkan pasukan militia dalam usaha melawan Raja Charles I. Pep3rangan antara Cavalier (Pasukan Askar Diraja) dan Roundhead (Pasukan Askar Parlimen) dilihat tegang pada peringkat awal. Namun begitu, setelah Cromwell dipilih oleh House Of Commons sebagai jeneral p3rang dan diangkat jawatan dari Kapten kepada Colonel. Cromwell dan Sir Thomas Fairfax dilihat begitu agresif dengan menyusun semula pasukan tentera dengan nama New Model Army yang siap dilatih pada April 1642.

Dengan usaha ini, ianya menjadi titik permulaan kepada kekalahan demi kekalahan Raja Charles I sehinggalah beliau ditangkap pada Januari 1647 apabila pasukan Scotland menyerahkan baginda kepada pihak Parlimen. Namun, Raja Charles I berjaya lolos dan memulakan P3rang Saudara ke-2 yang hanya makin memalukan baginda di mata rakyatnya.

Setelah itu, Cromwell bersama Parlimen telah menghapuskan semua pemberontakan yang gagal dilakukan oleh Raja Charles I di Scotland dan Ireland. Pada 27 Januari 1649, Raja Chales I dihukum m4ti dan sebuah negara Republik telah dibentuk dengan nama The Commonwealth of England dan dikawal oleh The Council of State bagi menggantikan sistem beraja.

Selepas memberikan kuasa penuh kepada Parlimen, Cromwell masih lagi memegang jawatan sebagai General dengan panggilan Lord General kepada tentera England ketika itu. Dengan gelaran Lord Protector of England, Scotland and Ireland, beliau dilihat hampir menyamai peranan seorang raja, namun beliau menyatakan bahawa beliau hanya ‘Konstabel dan Pemerhati’ bagi kerajaan baharu ini.

Selepas kem4tian beliau pada umur 59, Jumaat, 5 September 1658, anak beliau Richard Cromwell mengambil alih jawatan sebagai Lord Protector namun dilicutkan jawatan pada 1659 kerana lemah dalam berpolitik. Pada tahun berikutnya, Raja Charles II, anak Raja Charles I yang melarikan diri ke Perancis bersama ibunya ditabalkan sebagai Raja England yang baharu dan mengembalikan sistem beraja.

Daripada kisah ini, kita dapat mengetahui bahawa Oliver Cromwell boleh disifatkan sebagai manusia yang berani menentang kezaliman dan kerosakkan seseorang pemerintah. Mereka sanggup mengangkat senjata semata-mata mahukan keadilan yang disifatkan oleh mereka.

Namun, perlu kita fahami bahawa masyarakat kita lebih baik daripada itu. Dengan sifat sabar, lemah lembut dan berilmu kita mampu menumpaskan kezaliman daripada berlaku. Tidak perlu bagi kita mengangkat senjata melainkan jika perlu. Kita perlu mengenang kembali bagaimana nenek moyang kita mampu menghapuskan kekejaman hanya dengan ilmu dan iman.

RUJUKAN

Anon, Cromwell (1970), IMBD, https://www.imdb.com/title/tt0065593/ [25 Julai 2020]

Doris Mary Stenton, 1998, Magna Carta: England (1215), Encyclopedia Britannica, https://www.britannica.com/topic/Magna-Carta#info-article-history [25 Julai 2020]

Ellen Castelow, Oliver Cromwell, Historic UK, https://www.historic-uk.com/HistoryUK/HistoryofEngland/Oliver-Cromwell/ [26 Julai 2020]

Frederic Harrison, 1888, Oliver Cromwell, Cornell University Library, USA, hlm 54.

Ian Gentles, 2004, Oliver Cromwell, Radnor Township School District, USA, hlm 1.

Maurice Ashley, 1999, Charles I, Encyclopedia Britannica, https://www.britannica.com/biography/Charles-I-king-of-Great-Britain-and-Ireland [26 Julai 2020]

Westminster Hall, The Trials of Charles I, Parliament UK, https://www.parliament.uk/about/living-heritage/building/palace/westminsterhall/government-and-administration/trial-of-charlesi/#:~:text=Following%20the%20end%20of%20the,south%20end%20of%20the%20Hall. [26 Julai 2020]

Artikel ini ditulis oleh Shaikh Muhammd Afiq Bin Shaikh Sukor. Merupakan pelajar jurusan sejarah dari Universiti Kebangsaan Malaysia (UKM) sesi 2019/2020.


Masyarakat Kita Semakin Pelik Akhir Zaman Ini

Macam yang selalu aku kata sebelum ni, umat Islam sekarang pelik dan sukakan kepelikan. Mereka suka kepada pendapat-pendapat yang pelik, dan suka buat benda yang pelik-pelik semata-mata untuk dapatkan perhatian. Aku ciptakan perumpamaan, “Dalam sekawanan kambing putih, pasti seekor kambing hitam yang paling menyerlah”. Tatkala masyarakat semuanya mengikut uruf berwarna putih, tiba-tiba dia seorang sahaja yang hitam. Pasti orang mudah nampak dia kerana kepelikan itu, lalu ‘terkenal’ lah dia.

Orang Arab pun ada bagi pepatah, “Bul ala ZamZam, Fatu’raf” yang membawa maksud, “Kencinglah di Telaga Zam-Zam, kamu akan jadi terkenal”. Orang yang buat benda pelik, yang boleh bawa kemarahan masyarakat ramai, memang akan cepat terkenal. Cuma orang dahulu takut dengan kecaman masyarakat (hukuman sosial). Tapi, dengan virus “Toxic Positivism”, orang sekarang tak kisah menerima kecaman, bahkan suka dikecam semata-mata nak dikenali.

Kalau dalam ilmu Tasawwuf, orang yang gilakan populariti itu dipanggil “Hubbu Jah” atau “Hubbu Syuhrah” iaitu satu penyakit hati. Cuma orang dahulu sukakan kemasyhuran pada perkara baik. Tapi, akhir zaman ni, orang sukakan kemasyhuran dengan cara bodoh, pelik dan keji. Ini menunjukkan masyarakat menghidap penyakit “Hubbu Jah/Syuhrah” pada tahap yang lebih kritikal.

Tatkala uruf umat berpegang bahawa asnaf zakat yang lapan, tiba-tiba ada yang mencadangkan pemberian zakat pada orang non-muslim. Macam takda sumber kewangan lain dah nak bagi. Bila kita tak bagi penyebaran Bible kepada awam, mereka kata ini hanya buku dan hanya lambang salib, takkan akidah dah goyang. Bukan isu goyang tak goyang, tetapi ianya tentang normalisasi dan perundangan. Tapi bila kita nak buat tulisan jawi, mereka jugak yang gelabah itik membantah. Akidah kamu goyang ke dengan tulisan jawi? 6 muka surat je pun nak buat…

Ada artis yang peluk anjing. Bila pendakwah tegur, dia ego lalu berfalasi. Katanya anjing itu juga makhluk Tuhan. Dah kalau macamtu, kenapa tak peluk harimau? Makhluk Tuhan juga tu.

Isu Photoshoot di Perkuburan Kristian. Kita umat Islam ni disuruh menghormati manusia sama ada yang hidup atau yang telah mati. Islam ajar bagaimana adab menziarahi kubur. Dari aspek pakaian, perbuatan, percakapan dan sebagainya. Itu sensitiviti di perkuburan Islam. Tapi bila kau buat perangai tak senonoh di perkuburan Kristian, ini menyentuh sensitiviti dari dua kelompok agama. Pertama, sensitiviti masyarakat Islam kau sendiri, dan kedua sensitiviti rakan-rakan Kristian kita.

Kau tak fikir ke perasaan diorang bila kau pakai baju ketat-ketat macam tu, pergi gelak ketawa bersuka ria shoot gambar untuk marketing bisnes duniawi kau? Duduk, pijak atas kubur orang tanpa hormat. Orang Kristian pun kalau nak ke kubur ada adab tau. Pakaian sopan warna hitam, takleh bising-bising, ambil iktibar terhadap kematian dan sebagainya. Kau boleh pulak tunjuk akhlak buruk macam tu di tempat orang. Kalau orang anggap Islam tak ajar akhlak kau marah. Kalau orang hina Islam kau marah. Tapi perbuatan kau sendiri yang memalitkan lumpur kepada agama kita.

Bila dikecam netizen, dia berfalasi kata itu untuk simpanan peribadi, tak disengajakan. Tapi yang kau berbangga-bangga ‘memperagakan’ salib, berbangga-bangga bila ianya viral tu apa? Nampak sangat memang sengaja dibuat untuk dapatkan marketing murahan. Macamana nak berkat bisnes? Bila masyarakat tegur, mula lah nak acah depress, nangis-nangis, marah-marah, pastu nak ugut saman, konon cyberbully.

Di manalah iman, di manalah akal, di manalah basirah umat Islam akhir zaman ni. Yang pelik-pelik.


Benarkah Pedang Nabi Ditempa Di Kedah Tua?

Ada beberapa kali ketika membuat pembentangan, saya ditanya oleh hadirin bahawa benarkan pedang Nabi berasal dari Kedah Tua?

Sebagai makluman, dakwaan bahawa pedang Nabi yang bernama al-Qal’i (القلعى) dinisbahkan dari Kedah Tua bukan dibuat oleh orang-orang Melayu semata-mata. Dakwaan ini juga telah dibuat oleh beberapa orang penulis Arab. Termasuk penulis kitab yang masyhur tentang Pedang-pedang Nabi iaitu Muhammad Hassan at-Tuhami.

Muhammad Hassan at-Tuhami menulis dalam bukunya yang bertajuk سيوف الرسول صلى الله عليه وسلم وعدة حربه bahawa pedang Nabi yang bernama al-Qal’i dinisbah dari sebuah tempat yang terletak di timur al-Hind (India) dan tempat yang banyak lombong timah itu menghasilkan pedang al-Qal’i yang masyhur.

Dalam nota kakinya, Muhammad Hassan at-Tuhami menyatakan bahawa tempat itu kini terletak di barat Pulau Melayu (Semenanjung Malaysia) atau di timur Bengal. Dalam buku ini, Muhammad Hassan at-Tuhami jelas sekali merujuk kepada catatan pengembaraan Abu Dulaf al-Muhalhil.

Jika kita merujuk pula catatan pengembaraan Abu Dulaf al-Muhalhil yang bertajuk Ar-Risalatul Ula (sekitar 952 M), beliau jelas sekali menamakan tempat di mana pedang Al-Qal’i yang masyhur itu dihasilkan adalah di Kalah (Kedah Tua). Namun pentahqiq kitab ini iaitu Dr. Said Muraizin meletakkan Kalah sebagai Kuala Lumpur pada hari ini. Sedangkan ahli-ahli akademik seperti Paul Wheatley jelas sekali menamakan Kalah sebagai Kedah Tua.

Di samping itu, terdapat beberapa orang penulis Arab yang lain yang menyatakan bahawa pedang Nabi bernama Al-Qal’i itu dinisbah dari sebuah tempat di Syam. Ada juga yang mendakwa ia nisbah kepada tempat menempa besi di Yaman.

Namun penemuan arkeologi tapak peleburan besi di Sungai Batu telah membuktikan kebenaran catatan Abu Dulaf al-Muhalhil bahawa Kalah (Kedah Tua) adalah pusat pengeluar pedang al-Qal’i yang masyhur.

Walau bagaimanapun, apabila sesuatu yang bersangkutan dengan Nabi, saya secara peribadi mengambil sikap berhati-hati iaitu tidak meyakininya secara jazam atau hakiki. Takut-takut kita termasuk dalam hadith larangan berdusta ke atas Nabi. Tambahan pula di sana wujudnya kepelbagaian pendapat. و الله اعلم


Impak Sepakan Kung Fu Eric Cantona

Musim baru Liga Perdana Inggeris (PL) bakal bermula tidak lama lagi. Dan ramai berharap pasukan pujaan masing-masing mengekalkan kecemerlangan atau menambahbaik kedudukan masing-masing. Tetapi impian sebegini kadang-kadang diganggu oleh kontroversi seperti insiden s3pakan kung fu Eric Cantona.

Insiden tersebut tercetus semasa perlawanan Crystal Palace melawan Manchester United di Selhurst Park pada 25 Januari 1995. Ketika itu, Red Devils yang dibimbing Sir Alex Ferguson sedang mengejar kejuaraan liga buat kali ketiga dengan Blackburn Rovers pimpinan ‘King’ Kenny Dalglish terus mengejar mereka.

Perlawanan itu dilihat sebagai satu lagi perlawanan biasa. Tetapi bagi Cantona dan pemain pertahanan Palace, Richard Shaw, ini merupakan pertembungan peribadi. Bukan sekali pemain pertahanan itu mengasari ayam tambatan United berdarah Perancis itu sehingga menimbulkan kemarahan pemain dan barisan kejurulatihan United.

Justeru tidak hairanlah semasa rehat separuh masa, Cantona sempat bertanya kepada pengadil perlawanan, Alan Wiley, “Tiada kad kuning?” Sementara Ferguson yang dikenali dengan ‘layanan pengering rambut’ menuturkan kata-kata ini, “Kenapa kau tak buat kerja kau?!” Dengan darah Cantona menggelegak semasa rehat, satu lagi insiden sudah pasti akan mendorongnya naik minyak.

Dan itu yang berlaku pada minit ke-60 apabila Shaw sekali lagi mengasari ‘King Eric’ semasa cuba merebut bola sepakan jauh penjaga gol Peter Schmeichel. Tidak tahan dengan terjahan pemain Palace itu, Cantona membalas dengan meny3pak pemain tersebut. Seperti dijangka, Wiley kemudiannya melayangkan kad merah terus kepada ayam tambatan Perancis itu.

Untuk mengelak situasi dari menjadi bertambah panas, penjaga kit Norman Davies cuba membawa Cantona segera masuk ke bilik persalinan. Tetapi semasa berjalan menuju ke terowong, ‘King Eric’ terus dikecam berbakul-bakul oleh peminat Palace. Salah seorang daripada mereka ialah Matthew Simmons.

Simmons dikatakan berlari sejauh 11 barisan tempat duduk dengan niat mengucapkan selamat tinggal kepada ikon United itu. Dia mendakwa dia hanya mengatakan, “Pergi jalanlah, Cantona – memang kau mandi awal hari ini!” Tetapi penyokong-penyokong Palace berhampiran mendengar ucapan ini, “Pergi berambuslah, anak pelacur Perancis.”

Sesiapa saja yang mendengar ucapan sebegini akan mengamuk. Naik darah dengan penghinaan yang dilemparkan Simmons, Cantona segera membuat s3pakan kung fu terhadapnya sebelum menumbuk penyokong bodoh itu. Davies dan Schmeichel segera mengeluarkan Cantona dan mengiringinya ke bilik persalinan sambil penyokong yang marah melempar objek terhadap mereka.

Sebaik tamat perlawanan yang berakhir dengan keputusan seri 1-1, Ferguson pada awalnya mahu saja menyeranah ‘King Eric’ habis-habisan. Tetapi respon pengurus legenda United itu bukan marah tetapi hanya tersengih tentang apa yang berlaku. Ferguson dan Cantona tidak sedar implikasi yang timbul akibat serangan tersebut.

Pengerusi United ketika itu, Martin Edwards menyifatkan kontroversi menyelubungi Cantona ketika itu sebagai satu mimpi ngeri. Keesokan harinya, Edwards bertanya kepada pentadbir FA, David Davies, “Kita tak bercakap tentang penggantungan seumur hidup, kan?”

Peguam yang kemudiannya menjadi ahli lembaga pengarah United, Maurice Watkins memberi amaran permohonan maaf atau hukuman keras terhadap Cantona boleh menjejaskan usaha pembelaan beliau semasa sesi perbicaraan disiplin FA. United sedar ini bukan sekadar isu pemain tetapi standard moral kelab sendiri.

Justeru, Manchester United harus menghantar mesej yang jelas. Selepas sehari bermesyuarat di sebalik seruan mahukan Cantona digantung seumur hidup, United memutuskan menggantung ‘King Eric’ selama empat bulan. Tetapi hukuman tersebut kemudiannya ditambah FA kepada lapan bulan (tambahan empat bulan), satu keputusan yang mengundang kemarahan Ferguson.

Cantona turut diheret ke mahkamah atas apa yang berlaku sebelum dikenakan hukuman khidmat komuniti 120 jam. Tetapi yang pasti, media yang menggila ketika itu hanya tahu memanaskan sentimen dan mengejar berita sensasi saja. Dalam kalangan mereka, ada yang melihat Simmons memang selayaknya menerima 4mukan kemarahan Cantona.

Tidak ramai tahu lelaki tersebut mempunyai rekod j3nayah lampau termasuk j3nayah pvkvl dan penyokong BNP serta National Front. Justeru dengan latar belakang sedemikian, tidak hairanlah semakin ramai yang sebenarnya bersimpati dengan Cantona atas apa yang berlaku.

Kolumnis, Richard Williams menulis untuk kolum edisi Ahad The Indenpendent, “Anda tidak perlu melihat jauh perihal Matthew Simmons dari Thornton Heath untuk menyimpulkan satu-satunya kesilapan Eric Cantona ialah berhenti memukulnya. Lebih banyak yang kita tahu pasal dia, nampaknya s3rangan Cantona lebih bersifat ekspresi pertimbangan moral yang bagus.”

Yang pasti, bagi pemain dan penyokong Rovers, kehilangan Cantona seolah-olah memberi mereka harapan untuk menjuarai liga musim tersebut. Namun begitu, Ferguson dalam satu buku autobiografinya menyifatkan ia juga memberi tekanan kepada mereka untuk mendapatkan kejuaraan liga.

Siapa sangka, Red Devils dan Rovers terus bersaing sengit merebut kejuaraan liga. Tetapi pada akhirnya, walaupun Rovers tewas di tangan Liverpool 2-1, United gagal merebut kesempatan terhidang dan terpaksa berpuas hati dengan keputusan seri 1-1 dengan West Ham United. Sudahlah melihat Rovers bergelar juara liga, United juga kempunan Piala FA selepas tewas 1-0 dengan Everton.

Bagi Ferguson, kekalahan musim tersebut mendorongnya membuat inkues terhadap pasukan utamanya. Sesetengah dilihat semakin besar kepala dan mencabar kekuasaannya sebagai pengurus. Paul Ince misalnya tidak lagi mahu mengikut perancangan permainan dan berterusan mencabar kesabaran Ferguson.

Akibatnya, Ince kemudiannya dijual kepada Inter Milan pada akhir musim. Ini disusuli pemergian Mark Hughes secara percuma ke Chelsea dan Andrei Kanchelskis ke Everton berikutan tuntutan gaji yang dibuat ejennya tidak dilayan Ferguson. Masalahnya dengan pemergian pemain-pemain berkaliber ini, mampukah United bangkit semula?

Justeru pada musim 1995-1996, Ferguson membuat satu lagi perjudian dengan memberi peluang kepada generasi kelahiran akademi yang kita kenali sebagai Fergie’s Fledglings. Beliau berharap satu lagi pembelian dapat dibuat menerusi Darren Anderton tetapi minat mereka ditolak mentah-mentah oleh Tottenham Hotspur.

Dan bila Aston Villa berjaya mengalahkan United dengan keputusan 3-1, ia mengundang legenda Liverpool, Alan Hansen menuturkan kata-kata ini, “Anda tidak boleh memenangi apa-apa dengan budak-budak.” Penyokong-penyokong Red Devils mahukan Ferguson angkat kaki secepat mungkin dan menuduhnya tidak tahu apa yang dilakukan.

Dua perkara ini dilihat menjadi perkara utama yang mengancam kedudukan Ferguson, lebih dari mana-mana tempoh seorang pengurus di Old Trafford. Tetapi pengurus berdarah Scotland itu tahu apa yang dilakukannya itu bakal membawa hasil. Tetapi satu lagi masalah timbul apabila Edwards mengirim mesej berbunyi, “Eric nak keluar.”

Mesej itu dihantar selepas Edwards pulang dari lapangan terbang Manchester. Cantona semakin bosan dengan kedudukannya kerana penggantungannya itu melarangnya bermain bola sepak termasuk perlawanan latihan. Dengan situasi ini, ia sudah pasti menarik minat kelab-kelab besar termasuk majikan baru Ince, Inter.

Ferguson boleh saja melepaskan Cantona atas dasar simpati. Tetapi isterinya, Cathy menggesa beliau mempertimbangkan semula keputusan tersebut dan melihat itu bukan caranya menyerah kalah terutama terhadap pihak berkuasa sukan. Justeru, satu pertemuan diatur di sebuah restoran Paris milik seorang rakan Cantona selepas waktu operasi.

Dalam pertemuan tersebut, Ferguson menyakinkan Cantona bahawa agar tidak menyerah kalah dan memastikan legasinya bukan ditanda oleh insiden Selhurst Park tetapi satu lagi kemenangan liga. Bagi bekas bek kanan United Paul Parker, hubungan Cantona-Ferguson diibaratkan sama seperti hubungan Jurgen Klopp dengan para pemainnya.

Beliau berkata, “Saya tak pernah terfikir dia akan pergi disebabkan kecintaannya terhadap kelab. Lebih daripada itu ialah hubungannya dengan pengurus (Ferguson). Satu-satunya pengurus sekarang yang mempunyai hubungan sebegitu rupa dengan para pemain ialah Jurgen Klopp. Bos merupakan orang yang memberi perbezaan.”

250 hari selepas insiden kung fu itu, Cantona kembali semula di atas padang dan membantu Red Devils seri 2-2 dengan Liverpool. Disebabkan diperam terlalu lama akibat penggantungan, beliau memerlukan beberapa perlawanan untuk kembali menyinar sebagai ayam tambatan Manchester United.

Bagi Fergie’s Fledglings yang terdiri daripada David Beckham, Paul Scholes, Neville bersaudara (Gary dan Phil Neville) dan Nicky Butt, musim 1994-1995 dan 1995-1996 memberi peluang kepada mereka menyinar bersama Ryan Giggs. Ferguson melihat situasi mereka sebagai satu rancangan jangka masa panjang untuk kelab berkenaan.

Beberapa tahun lepas, beliau mendedahkan beberapa pemain muda sedang mengintai peluang beraksi bersama pasukan utama. Jika itu berlaku, ia bakal merealisasikan bukan saja impian kelab tetapi para penyokong yang dahagakan bakat-bakat tempatan beraksi bersama Red Devils.

Namun begitu, cabaran musim 1995-1996 berbeza sedikit. United ketika itu masih ketinggalan di belakang Newcastle United yang digelar sebagai The Entertainers terutama selepas tempoh perlawanan musim sejuk. Dengan ‘King Eric’ kembali di atas padang, mereka ada ramuan istimewa untuk merapatkan kedudukan dan merampas semula kejuaraan liga.

Dan seperti dijangka, Cantona membantu kelab meraih banyak kemenangan termasuk kemenangan penting 1-0 ke atas Magpies pada 4 Mac 1996. Tetapi detik sebenar beliau ialah menjaringkan gol kemenangan United ke atas Reds semasa final Piala FA musim tersebut. Pada akhir musim, Cantona mengumumkan persaraan pada usia 30 tahun.

Siapa sangka, detik s3pakan kung fu itu sebenarnya membuka ruang kepada kemunculan Fergie’s Fledglings dan kebangkitan semula ‘King Eric’ sebelum mengumumkan persaraan.

Jadi, apa yang berlaku kepada mangsanya, Simmons? Sejak insiden itu, kehidupannya dianggap tidak tenteram lebih-lebih lagi dikatakan sebagai punca kem4tian seorang penyokong Palace di Birmingham pada April 1994. Malah, Simmons juga kembali mencetuskan kontroversi apabila dip3njarakan selama seminggu selepas menyerang seorang peguam pada 1996.

RUJUKAN:

Richman, Darren. (2020). Eric Cantona: Remembering when Manchester United forward kung-fu k1cked a fan 25 years on. The Independent. https://www.independent.co.uk/sport/football/premier-league/eric-cantona-kung-fu-kick-manchester-united-crystal-palace-epl-remember-when-a9301031.html

Delaney, Miguel. (2020). How Eric Cantona’s kung-fu k1ck changed Manchester United forever. The Independent. https://www.independent.co.uk/sport/football/premier-league/manchester-united-news-eric-cantona-kung-fu-kick-1995-date-anniversary-a9299871.html

The Independent. (1996). Cantona fan is jailed for 4ttacking lawyer. https://www.independent.co.uk/news/cantona-fan-is-jailed-for-attacking-lawyer-1345432.html


Bagaimana PNB Meningkatkan Pegangan Ekuiti Bumiputera?

Dasar Ekonomi Baru (DEB) atau nama Bahasa Inggerisnya ‘New Economic Policy’ (NEP) dilaksanakan selepas peristiwa kemelut perkauman 13 Mei 1969 berlaku. Dasar Ekonomi Baru dilaksanakan Oleh Allahyarham Tun Abdul Razak pada tahun 1970 hingga 1990 bermula daripada Rancangan Malaysia Ke-2 (RMK2). Terdapat dua objektif utama DEB dilaksanakan iaitu mengurangkan kadar kemiskinan setiap kaum di Malaysia dan menghapuskan aktiviti ekonomi yang berasaskan kaum.

Namun begitu, terdapat satu lagi objektif yang diterapkan dalam DEB untuk kaum Bumiputera iaitu mencapai pemilikan ekuiti bumiputera sebanyak 30%. Bermaksud, kaum Melayu dan Bumiputera digalakkan untuk memiliki saham dalam Bursa Malaysia sebanyak 30%. Justeru, Permodalan Nasional Berhad (PNB) ditubuhkan pada 17 Mac 1978 untuk meningkatkan pemilikan ekuiti oleh Bumiputera.

Pada awal penubuhan DEB, kerajaan mempunyai masalah dalam memastikan pegangan ekuiti Bumiputera. Ini kerana, terdapat pegangan-pegangan Bumiputera berpindah milik ke pegangan bukan Bumiputera. Perkara ini membimbangkan kerajaan kerana transaksi ekuiti Bumiputera ke tangan bukan Bumiputera akan menyebabkan kaum ini terjejas dalam pemilikan kekayaan di Malaysia.

Selain itu, PNB juga ditubuhkan oleh kerajaan untuk memupuk kaum Bumiputera menyimpan dan sekaligus melabur dalam PNB untuk mendapatkan pulangan yang lebih besar. Hal ini bukan bermaksud kaum Bumiputera ketika itu tidak pandai menyimpan. Tetapi, Bumiputera ketika itu menyimpan duit di bawah katil, dalam tabung dan sebagainya.

Makanya, Permodalan Nasional Berhad (PNB) ditubuhkan demi memastikan pegangan Bumiputera sentiasa terjamin dengan pemilikan secara langsung oleh PNB dan pegangan tidak langsung oleh individu-individu Bumiputera yang melabur dalam PNB. Kedua, untuk memastikan kaum ini mendapat peluang dalam pengagihan kekayaan di Malaysia dengan menyimpan duit mereka. Seterusnya, mereka akan mendapat pulangan dalam bentuk dividen setiap tahun.

Sebelum PNB ditubuhkan, pemilikan ekuiti Bumiputera hanya sebanyak 2.4% atau RM 122 juta sahaja pada tahun 1970. Selepas PNB ditubuhkan, pemilikan ekuiti Bumiputera meningkat sebanyak 12.5% dengan jumlah sebanyak RM 4.05 billion pada tahun 1980. Jelas sekali, penubuhan PNB amat diperlukan dalam meningkatkan pegangan ekuiti Bumiputera dan mengekalkan pegangan ini supaya tidak terlepas kepada bukan Bumiputera. Meskipun objektif untuk mencapai 30% pemilikan Bumiputera pada tahun 1990 tidak berhasil. Namun, peningkatan ekuiti oleh kaum ini amat membanggakan dengan pemilikannya sebanyak 19.3% atau RM 20.877 billion.

Permodalan Nasional Berhad (PNB) mendapat geran sebanyak RM 200 juta daripada Kerajaan Malaysia untuk memulakan operasi mereka pada tahun 1978. Terdapat beberapa pemindahan aset antara PNB dan PERNAS terutamanya untuk pegangan dalam syarikat Sime Darby, Highland Lowland (HiLo) dan MMC. Ketika Rancangan Malaysia Ke-3 (RMK3) pada tahun 1979, PNB sekali lagi menerima dana sebaanyak RM 300 juta. Ini bermaksud, PNB menerima dana sebanyak RM 500 juta tidak lebih daripada satu tahun.

Dalam Rancangan Malaysia Ke-4 (RMK4), kerajaan sekali lagi memperuntukkan sebanyak RM 1.5 billion ke PNB, menjadikan jumlah keseluruhan RM 2.0 billion dana yang diterima oleh PNB daripada Kerajaan Malaysia.

Dalam masa yang sama, terdapat 10 syarikat milik PERNAS ‘dipaksa’ untuk dipindahkan kepada PNB yang terdiri daripada Sime Darby, MMC, Malaysia National Insurance (MNI), Malaysia National Reinsurance Berhad (MNRB), Kontena Nasional, Malaysia Industrial Development Finance (MIDF), Goodyear Malaysia, PERNAS-NEC Telecommunications, dan Island & Peninsular (I&P). Semua pemindahan aset daripada PERNAS ke PNB mempunyai anggaran jumlah bersih sebanyak RM 1.0 billion.

Pada 29 Disember 2017, PNB mempunyai nilai aset berjumlah RM 279.2 billion dengan jumlah pelaburan ekuiti dalam Bursa Malaysia sebanyak RM 198.1 billion. Ini bermakna, PNB mempunyai 10.4% pegangan dalam Bursa Malaysia yang bernilai RM 1,906.8 billion. Antara syarikat strategik yang dimiliki oleh PNB pada ketika ini terdiri daripada Maybank (48%), SP Setia (65%), UMW (58%), Sime Darby (52%), Sime Darby Plantation (54%), Sime Darby Property (55%), UMW Oil & Gas (54%) CCM (65%), CCM Duopharma (51%) dan MNRB (55%).

Kesimpulannya, penubuhan Bumiputera amat penting dalam memastikan kaum Bumiputera tidak terlepas dalam pengagihan kekayaan di Malaysia. Justeru, kaum Melayu dan Bumiputera harus menjaga institusi ini dan membantu dengan melabur dalam PNB demi meningkat taraf ekonomi kaum sendiri.

Rujukan:Nicholas J. White. (2018). In Trust A History of PNB


Krisis Makanan Sedunia

Pada penghujung 2050, populasi global akan meningkat sehingga 9.6 billion orang. Pada skala semasa produksi pertanian, dunia memerlukan ia ditingkat dua kali ganda bagi menampung jumlah setinggi 9.6 billion. Pada ketika inilah, negara yang dimana bekalan makanannya tidak mempunyai jaminan makanan akan berhadapan dengan ketidakstabilan manakala negara yang mempunyai jaminan makanan yang cukup akan memiliki kuasa yang baru.

Disamping peningkatan populasi dunia itu, ia juga menunukkan bahawa jangka hayat hidup manusia juga semakin bertambah dengan peningkatan kualiti perubatan dunia seiring bertambah  baiknya teknologi. Dalam masa yang sama, peningkatan kelas pertengahan di negara-negara membangunkan meningkatkan pengunaan makanan. Tambahan pula tentunya pertukaran diet pemakanan yang lebih memerlukan pengambilan protein.

Namum, di samping sisi permintaan, sesuatu sedang berpaku pada pihak pengeluaran. Urbanisasi yang sedang berlaku sedang meningkat tanah-tanah untuk aktiviti pertanian. Pengidustrian yang sedang giat berlaku tentunya akan mengurangkan juga tenaga pekerja bagi sektor pertanian. Tentunya lagi dengan pertukaran iklim dan pemanasan global akan menyebabkan juga kekurangan sumber pertanian dan juga kurangnya tanah yang subur.

Krisis-krisis makanan diseluruh dunia berlaku bukanlah omongan kosong. Sebagai contoh pada tahun 2002-2003, El Nino telah melanda Australia lalu mengakibatkan salah satu daripada kemarau paling dasyat dalam sejarah Australia. Hasil pertanian pada musim sejuk Australia jatuh sehingga 37 juta tan, dan ini mengakibatkan Australia mengalami krisis kekurangan pembekalan makanan sehingga harga gandum meningkat sehingga 50 peratus.

Pada tahun 2011, Australia sekali lagi menjadi mangsa apabila banjir melanda negara tersebut apabila hujan yang turun diluar jangkaan. Ia telah memberi kesan pada bekalan gandum dan mengakibatkan kekurangan dalam bekalan gandum sehingga harganya melonjak mencapai lebih 50 peratus.

Tidak dilupakan juga tentang Pusaran kutub (disebut juga siklon Arktik, siklon sub-kutub, dan pusaran sirkumpolar) di Amerika Utara yang mengakibatkan masalah logistic yanga khirnya membuatkan peningkatan 35 peratus harga komoditi berkaitan dengan petanian.

Tentunya bercakap mengenai “food security” dunia, kita tertanya-tanya, bagaimana dengan Malaysia? Saya ada berita buruk untuk anda. Bekalan makanan di Malaysia pada tahun 2016 mampu bertahan hanya selama 39 hari, ia adalah rendah berbanding dengan piawaian ASEAN bahkan 51 lebih rendah dari purata utama dunia.

Hasil daripada kajian menunjukkan betapa Malaysia terlalu bergantung pada import makanan dari seluruh dunia. Dalam infografik yang saya sertakan dibawah, Malaysia diletakkan di kategori nombor satu iaitu sebuah negara yang terlalu bergantung kepada sumber dari luar Malaysia dan mempunyai kapabiliti yang sangat singkat dalam produksi makanan.

Justeru, usaha perlu dijalankan untuk memastikan keselamatan makanan di negara terjamin, dan dalam masa yang sama membina model ekonomi yang tidak terlalu bergantung kepada pengeluaran makanan luar. Ini berbeza dengan negara jiran kita misalnya, walaupun kekurangan sumber bumi untuk pertanian, tetapi mereka mempunyai keupayaan kewangan untuk mengimport makanan.

Antara bekalan makanan Malaysia disaat ini yang saya kira perlu diperhalusi ialah bekalan gandum negara. Pengimportan gandum pada tahun 2017 adalah pada tahap 1.7 juta tan metrik (MT) berbanding beras iaitu pada 1.15 juta tan metrik. Peningkatan penggunaan komoditi ini adalah sebanyak 60 peratus dari tahun 2008 ke 2017. Ini bermakna gandum sudah menjadi sebahagian daripada makanan ruji masyarakat Malaysia setiap hari.

Setakat ini untuk rekod, Malaysia lebih banyak mengimport daripada negara seperti Ausrralia di mana 905 juta tan metric (MT) pada tahun 2015, manakala angka pada tahun 2016 pula mencatatkan setinggi 862 Juta MT. USA menduduki di tangga kedua manakala Ukraine mengekori rapat.

Dalam siri gandum dalam artikel kami yang lepas, kami mencadangkan bahawa antara sebab walau harga pasaran gandum dunia semakin turun, namun harga gandum negara terus meningkat adalah atas faktor Singapura menjadi “orang tengah” kepada kemasukan komiditi gandum dan bijirin ke dalam negara kita.

Fakta menariknya, Malaysia tidak menghasilkan bijirin, ia bergantung sepenuhnya kepada pengimportan bijirin untuk memenuhi kehendak pemakanan rakyat. Namun, pembekalan bijirin negara dikawal oleh sekumpulan syarika-syarikat asing. Dalam masa yang sama, tiada penguatkuasaan mengenai pengimportan ataupun kawalan harga komoditi bijirin.

Kerajaan juga perlu tahu bahawa sebagai negara yang bergantung kepada import dari segi makanan,perjalanan Malaysia masih jauh untuk menjadi sebuah negara yang ‘Food Secured”.  Negara kita terdedah kepada faktor luar yang sering menyebabkan kejutan bekalan dan lonjakan harga. Keadaan bakal membawa ancaman dari sudut pembekalan makanan negara. Pendapatan rendah per kapita negara berbanding negara maju yang lain turut menurunkan kemampuan makanan dan usaha perlu dibuat.

Kerajaan perlu prihatin terhadap keadaan dan isu pembekalan makanan negara dan mengambil langkah untuk memperkenalkan ‘central importer’/ pengimport tunggal. Gejala ini boleh membawa kepada amalan ‘transfer pricing’, yang terpaksa ditanggung oleh pengguna di negara kita. Ini ialah faktor utama kenapa harga gandum negara berterusan naik walaupun harga pasaran dunia.

Kaedah pengimport tunggal ini jelas menyelamatkan Arab Saudi dan Mesir daripada mengalami masalah yang sama. Contohnya, Mesir memperkenalkan General Authority for Supplies and Commodities (GASC) manakala Arab Saudi terkenal Grain Silos and Flour Mills Organization (GSFMO). Sebelum gandum menjadi mangsa, lalu memberikan kesan kepada food security negara kita, kaedah pengimport tunggal ini dilihat terbaik dalam mengawal pasaran gandum negara, sekaligus menjami bekalan makanan negara kita!


Kondom Tertua Dunia Ditemui Di England

Sarung bukan sebarang sarung,Sarung menutup bukannya buta,Bergunanya juga di dalam pertarungan,Antara dua insan yang bercinta.

Artikel penulisan kali ini menampilkan sebuah artifak yang sangat bernilai pada mata sejarawan tetapi menjijikkan di mata orang awam. Nilainya bukan terletak pada kekotorannya, tetapi terletak pada sejarahnya.

KONDOM: DUNIA TANPA TEMBAK (Maaf Ayman, tak ada kena mengena dengan buku kau)

Mungkin istilah ‘kondom’ pada zaman sekarang bukannya suatu perkataan yang asing, bahkan ia terkenal di kalangan para durjana yang ingin merosakkan maruah seorang anak dara walhal kegunaan utamanya adalah untuk mengawal kelahiran dalam sebuah keluarga yang bahagia. Nama kondom mula digunakan pada awal sekitar tahun 1700 M yang lalu, tetapi dipastikan manusia mula memakainya dari sekitar tahun 10,000-13,000 SM dahulu.

10,000 SM-13,000 SM: Ahli arkeologi menemui sebuah lukisan dinding gua di bandar Grotte des Combarrelles, Perancis. Lukisan tersebut memaparkan sosok anatomi seorang lelaki sedang menggunakan ‘sarung pisang’ ketika melakukan aktiviti persetubuhan yang normal, bukannya luar tabii.

1,000 SM: Penggunaan ‘sarung pisang’ berikutnya ditemui pada peradaban Mesir purba. Lukisan dinding piramid memaparkan beberapa lukisan dan tulisan hieroglif bagaimana ‘sarung pisang’ digunakan dan dipakaikan pada waktu tersebut. Ahli Egyptologi mengemukakan dua teori tentang kegunaan sarung tersebut, iaitu sebagai suatu bentuk dalam seksual ataupun ritual suci tertentu. Sarung pisang pada waktu ini diperbuat daripada kain linen yang halus dan dipakaikan pada tempat yang selayaknya, yang pasti bukan dipakaikan di atas kepala ataupun di batang hidung. Ia juga diwarnakan dengan pelbagai warna yang menarik untuk dipandang di waktu siang ataupun malam.

Peradaban Yunani dan Rom juga tidak terlepas daripada catatan sejarah penggunaan sarung pisang.

1400 M: Rekod mencatatkan dari Asia, bangsawan Cina menggunakan sarung pisang yang diperbuat dari usus kambing biri-biri. Berbeza pula dengan orang Jepun yang menggunakan sarung pisang yang diperbuat daripada bahan yang lebih keras iaitu daripada kulit kura-kura ataupun tanduk haiwan. Pedih.

Tetapi sarung pisang Asia bukannya disarung semua, tetapi ia hanya diletakkan di hujung pisang manusia sahaja. Di atas puncak. Jadi, anda bayangkan sendiri tanpa penjelasan dari saya.

1594 M: Pada waktu tersebut, telah merebak sebuah penyakit yang dikenali sebagai syphilis (penyakit kelamin pada pisang lelaki yang selalu melakukan seks bebas) di seluruh benua Eropah dan Asia. Seorang ahli fizik dari Itali, Gabrielle Fallopius, telah menemui cara untuk mengelakkan penyakit ini berkelanjutan dengan menciptakan sarung kaki yang diperbuat daripada kain linen yang dicelup di dalam bahan kimia dan dikeringkan. 1,100 orang sukarelawan daripada kaum lelaki mengambil bahagian dalam eksperimen menggunakan kondom ciptaan Gabrielle Fallopius dan hasilnya kesemua orang ini terselamat daripada penyakit tersebut setelah melakukan seks bebas untuk sekian waktunya.

1700 M: Istilah ‘condons’ mula digunakan.

1855 M: Setelah 250 tahun sarung kaki modern ditemui, seorang lelaki dari Amerika Syarikat, Charles Goodyear, mempertingkatkan lagi ciptaan Gabrielle tersebut. Charles menciptakan kondom pertama yang diperbuat daripada getah.

1919: Kondom diperbuat daripada bahan latex diciptakan oleh Frederick Killian dari Ohio, Amerika Syarikat.

1994: Kondom diperbuat daripada bahan polyurethane oleh Durex.

Dan kondom pun dipertingkatkan lagi bahan pembuatannya dari semasa ke semasa. Begitulah sejarahnya yang ringkas, saya tidak mahu melanjutkan dengan lebih jauh.

Baik, kita kembali pada tahun 1985.

Pada tahun 1985 dahulu, ketika ahli arkeologi sedang melakukan aktiviti penggalian sejarah di istana Dudley di England, mereka telah menemui kondom dari tahun 1640 M. Kondom yang ditemui ini dikaji oleh Bahagian Kajian Saintifik dari Muzium British. Hasil kajian, mereka mengungkapkan yang kondom tersebut diperbuat daripada usus haiwan ataupun ikan dan ia digunakan ketika Perang Saudara English (1642-1651) diantara Raja Charles I dan Cromwell.

Selain itu, turut ditemui kondom lain yang mana usianya tidak jauh beza dengan kondom Dudley, iaitu kondom Lund yang ditemui di Lund, Sweden. Kondom Lund diperbuat daripada usus babi dan digunakan dari tahun 1640 M. Selain itu, kondom ini juga disertakan dengan panduan menggunakan dan mencucinya dalam bahasa Latin. Setelah memakai, pengguna harus mencuci kondom tersebut dalam susu suam dan ia dapat digunakan semula seperti biasa. Kondom ini sekarang dipamer di Muzium Sejarah Lund, Sweden.

Dan, begitulah sejarah ringkas bagaimana sarung pisang atau kondom ini mula ditemui, digunakan dan diperkenalkan kepada dunia. Amalkan gaya hidup yang sihat tanpa pergaulan seks bebas.

RUJUKAN:

1. Ancient Methods of Contraception – Even Tutankhamun Wore Protection, Ancient Origins, DHWTY.

2. The archaeology of private life: the Dudley Castle condoms oleh David Gaimster, Peter Boland, Steve Linnane dan Caroline Cartwright (1996).

3. Condom from Cromwell’s time goes on display in Austria oleh Michael Leidig (2006).